Britain umum ‘gelombang keluar’ mulai Isnin, buka semula negara

Perdana Menteri Britain Boris Johnson memanggilnya ‘gelombang keluar’ – pengakhiran kepada peningkatan jangkitan, kemasukan ke hospital dan kematian, – yang dikatakan oleh kerajaan Britain bagi membuka semula negara itu pada ‘Hari Pembebasan’ minggu depan .

Beliau berkata semua peraturan yang dikuatkuasakan untuk mengawal penularan Covid-19 di England akan berakhir Isnin depan – memakai pelitup muka dan melaksanakan penjarakan sosial hanya akan menjadi ‘keputusan peribadi’ tidak kira sama ada di lobi hospital, stesen bawah tanah atau di pusat hiburan yang penuh dengan pemuda tidak divaksin.

Langkah itu adalah perjudian terbesar pentadbiran Johnson yang berjuang untuk menyelesaikan penularan Covid-19 di negaranya. Britain kini mempunyai kadar jangkitan tertinggi di Eropah, setelah Cyprus, dan sejumlah 128,000 kematian.

Pada sidang media mengumumkan pengakhiran langkah sekatan bermula minggu depan, beliau dan penasihat saintifiknya menggunakan istilah baharu ‘gelombang keluar’ – untuk menunjukkan bahawa ini boleh menjadi serangan terakhir virus Covid-19 – dalam usaha negara itu untuk menamatkan semua undang-undang yang mengawal pandemik, dan kembali kepada hidup normal.

Penasihat saintifik kerajaan Patrik Vallance memanggilnya ‘gelombang besar kita yang terakhir’ dan ‘gelombang keluar’, suatu istilah bagi menggantikan gelombang ketiga, keempat atau kelima.

England merancang untuk menamatkan undang-undang pemakaian pelitup muka dan penjarakan sosial pada 19 Julai ini, kata Johnson.

Idea beliau dilihat sebagai ‘adalah lebih baik melaksanakannya sekarang, untuk mengatasi ramalan peningkatan jangkitan pada musim panas, bukannya pada musim sejuk ketika selesema bermusim kembali dan akan membebankan hospital.

“Jika tidak sekarang bila lagi,” kata Johnson.

Membiarkan virus itu pergi, dan mencapai imuniti kelompok lebih cepat daripada terlambat, adalah pendekatan yang dipertimbangkan oleh Britain pada awal pandemik Mac 2020, sebelum vaksin berjaya dikembangkan.

Media United Kingdom (UK) menyifatkan perjudian Johnson itu sebagai satu ‘ledakan besar’ atau ‘the big bang’ pembukaan semula.

Namun, apa yang akan berlaku ketika ‘gelombang keluar’ itu tidak diketahui.

Setiausaha Kesihatan Britain, Sajid Javid memberitahu England perlu bersedia menampung 100,000 jangkitan baharu sehari, tiga kali ganda daripada jumlah sekarang, tetapi dengan kes serius yang jauh lebih rendah daripada gelombang sebelumnya susulan keberkesanan vaksin.

Katanya sektor ekonomi perlu dibuka sepenuhnya dan sekatan yang tidak berkesudahan itu merugikan pelajar sekolah dan kesihatan mental.

Tetapi walaupun dengan menjadi salah satu negara terbaik dalam kempen vaksinasinya, sepertiga daripada 67 juta penduduknya tetap rentan terhadap virus tersebut, kerana belum divaksin sepenuhnya.

Pembukaan semula negara itu bakal menjadi ‘kolam besar’ kepada Covid-19, terutamanya varian Delta yang sangat mudah menular dan pertama kali dikesan di India, yang kini mendominasi UK.

Para saintis Britain tidak begitu pasti apa yang akan berlaku dalam ‘gelombang keluar’, kerana mereka tidak tahu bagaimana tingkah laku masyarakat pada Isnin ini.

Kes baharu pasti akan meningkat, tetapi tidak pasti secara perlahan atau mendadak dan mereka akan memantau pergerakan harian penduduk melalui data Google, kamera litar tertutup dan tinjauan harian.

Pemboleh ubah terbesar adalah apa yang dilakukan oleh orang ramai. Adakah semua orang ‘gila dan berpesta’ mulai Isnin, soal Profesor Populasi dan Penyakit di University of Warwick, Matt Keeling.

Atau adakah dengan langkah Johnson itu Isnin ini menjadikan penduduk Britain lebih berhati-hati dan beransur-ansur keluar daripada sekatan, memilih untuk memakai pelitup muka pada waktu tertentu atau mengehadkan pertemuan dengan kenalan?

Ini sekali gus akan memberi peluang kepada kerajaan untuk memperbanyakkan pemberian vaksin.

“Orang ramai akan memutuskan gelombang apa yang kita ada, memuncak atau mendatar,” kata Keeling.

Ketua Pegawai Kesihatan England, Chris Whitty berkata ‘gelombang keluar’ itu akan tetap berlaku walau dalam keadaan apa sekali pun dan semuanya bergantung kepada tingkah laku awam. – Agensi


PAU bukan lagi bincang hal orang Melayu, tapi pujuk ahli sokong DAP

Hari ini bermula Perhimpunan Agung UMNO (PAU) dengan semua perwakilan yang terdiri daripada segenap lapisan akan berada di Pusat Dagangan Dunia (WTC).

Jika setiap kali perhimpunan sebelum ini isu berkenaan orang Melayu akan menjadi fokus utama, bagaimanapun kini naratif politik UMNO sudah berubah menjadi medan untuk memujuk ahli menyokong DAP dan kerajaan campuran pula.

Jika pada perhimpunan pada 2021 lalu slogan dilaungkan adalah “No Anwar dan No DAP”, kini ia berubah menjadi “Yes Anwar dan Yes DAP”.

Malah, difahamkan kali ini perwakilan DAP dan Presiden PKR, Datuk Seri Anwar Ibrahim juga dijemput sama ke PAU buat julung kalinya untuk duduk sekali satu dewan dan satu pentas bersama-sama perwakilan UMNO yang lain.

Pendirian terbaharu dibuat pemimpin UMNO menjemput musuh tradisi parti itu untuk bersama PAU kali ini adalah satu isyarat kepada ahli bahawa usaha meneutralisasikan mentaliti ahli-ahli parti yang suatu ketika dahulu dibasuh pemikiran mereka untuk membenci DAP dan juga Anwar.

Bagaimanapun, doktrin sebelum ini perlu ditukar untuk mengajak ahli-ahli menyayangi DAP dan Anwar sebagai ketua kerajaan campuran yang mana UMNO kini sedang menjadi penumpang dalam kerajaan campuran.

Rasa malu dan tebal muka perlu dihadap pemimpin dan ahli UMNO walaupun sebelum ini mereka yang paling lantang mengkritik dan membidas seteru politik tersebut, namun demi jawatan dan kuasa segala-galanya perlu dikorbankan demi survival politik masing-masing.

Hati pemimpin dan parti dalam kerajaan campuran perlu dijaga daripada menjaga hati ahli-ahli UMNO yang terguris dengan tindakan dan keputusan dibuat oleh ketua mereka sendiri.

PAU kali ini kononnya dikatakan untuk menunjukkan kebersamaan UMNO bersama-sama dalam kerajaan campuran dipimpin Anwar, tetapi realitinya ia adalah demi mengekalkan kuasa dan jawatan yang mereka dapat.

Didendangkan kepada ahli-ahli UMNO kononnya bersama dengan kerajaan campuran sekarang ini, masa depan parti lebih terjamin dan cerah jika dibandingkan sebelum ini bersama dengan Perikatan Nasional (PN) yang didalamnya terdapat PAS dan Bersatu.

Ahli-ahli UMNO dipasak dengan cerita-cerita dongeng kononnya DAP bukan sebuah parti chauvinis seperti mana yang mereka tuduh dahulu, malah DAP dianggap rakan politik lebih mulia daripada PAS dan Bersatu.

Jadi tidak hairan pada PAU kali ini, para perwakilan sudah disiapkan dengan skrip dan naratif untuk memuji DAP disamping mengangkat Anwar sebagai ikon yang perlu disanjung ahli-ahli UMNO.

Perkara paling utama pastinya akar umbi UMNO akan digesa untuk membantu jentera DAP dan parti kerajaan campuran lain pada Pilihan Raya Negeri (PRN) untuk memastikan kemenangan rakan politik mereka.

Sudah pastinya, akar umbi akan dikerah untuk berkempen bagi rakan parti dalam kerajaan campuran, bendera-bendera Pakatan Harapan (PH) perlu dipasang ahli-ahli UMNO semasa PRN nanti bagi menunjukkan solidariti kebersamaan.

Lagu “Anak kecil main api” yang sebelum ini menjadi pembakar semangat ahli-ahli UMNO dijangkakan juga tidak akan dipasang semasa PAU kali ini kerana tidak mahu mengguris hati perwakilan DAP yang bakal bersama-sama hadir.

Diharapkan potret pemimpin UMNO yang berada dalam dewan yang sebelum ini dihilangkan semasa konvensyen dihadapi pemimpin DAP dan parti dalam kerajaan campuran tidak hilang sekali lagi.

PAU kali ini akan berbeza sama sekali dengan sebelum ini, hal kepentingan dan kebajikan orang Melayu dan Islam yang selama ini menjadi teras dan intipati dalam setiap perhimpunan bukan lagi menjadi keutamaan, jika ada pun isu dibangkitkan pun mungkin terlalu minimal sahaja dan tidak berlebihan.

Apa yang lebih penting adalah menjaga hati dan perasaan perwakilan parti campuran yang akan dijemput hadir pada PAU kali ini, tidak boleh terguris rakan parti lain.

UMNO yang suatu ketika dahulu lantang dan berani dalam memperjuangkan isu-isu kaum Melayu dan Islam kini perlu nampak lebih jinak, al maklum lah sekarang ini sudah berada dalam kerajaan campuran.

Jika berlebih bercakap dalam soal kepentingan Melayu dan Islam, nanti bimbang pula ahli-ahli DAP dan parti dalam kerajaan campuran terguris hati pula. Begitu lah lumrah dalam perkahwinan politik paksa, seperti dikatakan oleh beberapa pemimpin dalam UMNO sebelum ini.


Pasir Salak jadi tuan rumah jelajah Keluarga Malaysia, Tajuddin jemput PM

Perdana Menteri (PM) Datuk Seri Ismail Sabri Yaakob akan menghadiri siri jelajah “Aspirasi Keluarga Malaysia” di Parlimen Pasir Salak hujung minggu ini.

Kawasan Parlimen yang disandang Datuk Seri Tajuddin Abdul Rahman itu dipilih sebagai tuan rumah dalam siri jelajah kempen Keluarga Malaysia di Perak tetapi tidak diadakan di kawasan bersebelahannya, Parlimen Bagan Datuk.

Untuk rekod, Tajuddin baharu sahaja disingkir daripada Majlis Tertinggi selepas keputusan dibuat Presiden UMNO, Datuk Seri Ahmad Zahid Hamidi menggantikan tempatnya itu dengan pengikut Datuk Seri Najib Razak, Isham Jalil.

Malahan, Tajuddin dijemput dalam program Selamat Pagi Malaysia di TV1 pagi ini untuk mempromosikan acara tersebut.

“Di negeri lain, jelajah ini dijalankan di ibu negeri. Perak, lain. Kita buat di Pasir Salak. Pasir Salak istimewa,” katanya.

Acara selama tiga hari itu akan berlangsung di Litar Dato Sagor.

Ismail Sabri akan menghadiri majlis itu pada hari terakhir dan akan menjadi tetamu kehormat di “kenduri rakyat” yang dianjurkan Tajuddin.

Terdahulu, Tajuddin yang juga Duta Besar Malaysia ke Indonesia mengadakan sidang media khas dengan menjadikan Zahid sebagai sasarannya susulan penyingkiran daripada badan tertinggi parti itu.

Tajuddin menyerang Zahid dengan pelbagai dakwaan, antaranya berhubung kerjasama dengan Presiden PKR, Datuk Seri Anwar Ibrahim yang dianggap sebagai cikgunya dan mendedahkan Zahid dan Najib tidak pernah menyokong Ismail Sabri sebagai calon PM.

Dalam pada itu, Tajuddin juga menggesa supaya Zahid berundur dan melepaskan jawatannya kerana terpalit dengan kes mahkamah yang menyebabkan imej parti tersebut tercalar.


Akaun Najib buktikan UMNO, ahli terima wang haram 1MDB

Mahkamah Tinggi Kuala Lumpur hari ini diberitahu bahawa UMNO dan ahli politiknya menerima wang perolehan haram daripada 1Malaysia Development Berhad (1MDB) yang telah dibuktikan berdasarkan jejak kewangan akaun bank Datuk Seri Najib Razak.

Memetik laporan Bernama, Timbalan Pendakwa Raya Liew Horng Bin berkata, ini berdasarkan akaun Ambank Najib bernombor 9694 dan 1880, serta akaun AmIslamic bernombor 1906 dan 1898.

“UMNO dan ahli politik UMNO menerima wang perolehan haram yang boleh dikesan berasal daripada 1MDB dan mereka merupakan penerima utama daripada penyelewengan ke atas 1MDB. Namun, apabila puluhan juta ringgit dibayar, sama ada menerusi cek atau secara debit, daripada akaun peribadi Najib kepada UMNO dan sekutunya, pastinya ada yang tidak kena.

“Tidak mungkin Datuk Seri Najib mempunyai sumber yang tidak kehabisan untuk menampung pembiayaan ‘lohong hitam’. Pasti ada yang bertanya ‘dari mana Najib peroleh wang beliau?’,” katanya sambil menambah, Najib memegang beberapa jawatan – iaitu sebagai Perdana Menteri, Menteri Kewangan, Presiden UMNO dan Pengerusi Lembaga Penasihat 1MDB. yang mempunyai kuasa mutlak ke atas sebarang keputusan perniagaan 1MDB.

Liew berkata demikian pada pendengaran permohonan pendakwaan untuk melucut hak wang tunai berjumlah RM114,164,393.44 yang disita dari sebuah premis milik Obyu Holdings Sdn Bhd, di hadapan hakim Datuk Muhammad Jamil Hussin.

Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan merangkumi 11,991 unit barang kemas, 401 utas jam tangan dan 16 aksesori jam tangan, 234 pasang cermin mata serta 306 beg tangan dan wang tunai berjumlah RM114,164,393.44.

UMNO dan Najib merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.

Liew juga berhujah memandangkan telah ditunjukkan bahawa UMNO dan sekutunya adalah penerima wang yang diselewengkan daripada 1MDB, berdasarkan rekod perbankan yang tidak boleh dipertikaikan, adalah tidak munasabah untuk mencadangkan bahawa UMNO tidak mengetahui sumber haram wang yang diterima.

“Kelakuan UMNO dan sekutunya menganjurkan kes tipikal sengaja membutakan mata. Memang jelas UMNO tidak berbuat apa-apa untuk menghalang penggunaan wang yang diperoleh daripada 1MDB itu. Sebaliknya, UMNO dengan bebas dan secara diam-diam menyetujui perbelanjaan wang yang diterima daripada 1MDB menerusi akaun Ambank Najib bernombor 9694 dan 1880, serta akaun AmIslamic 1906 dan 1898.

“Walau macam mana kita tengok sekalipun, tidak boleh dinafikan bahawa UMNO terlibat sama dalam perkara ini. Penglibatan mereka bersekongkol dalam pengubahan wang haram yang boleh dikesan berasal daripada 1MDB melangkaui keraguan,” katanya.

“Atas sebab itu, mahkamah tidak harus bersetuju dengan hujah UMNO bahawa ia tidak peduli jika wang yang dirampas itu boleh dijejaki berasal daripada dana yang diselewengkan daripada 1MDB, atau, mana-mana salah laku, sedangkan banyak bukti yang jelas menunjukkannya,” kata Liew, menambah dakwaan Najib bahawa wang tunai yang disita merupakan sumbangan politik kepunyaan UMNO bercanggah dengan bukti daripada UMNO.

Liew berkata, bekas perdana menteri itu juga gagal mendedahkan identiti penyumbang derma tersebut bagi menyokong dakwaannya.

“Jawapan dolak-dalik yang diberikan oleh Najib dalam pernyataan saksinya, laporan polis beliau serta afidavit yang difailkan bagi prosiding ini berkaitan wang tunai yang dirampas, hanya menyimpulkan bahawa wang tersebut adalah hasil daripada kegiatan haram,” katanya.

Sementara itu, Liew berkata ketika serbuan dijalankan, writ penyitaan tidak hanya diserahkan kepada Najib tetapi juga kepada Obyu selaku pemilik hartanah di mana barangan itu dirampas, iaitu di Pavilion Residences.

“Ketika peringkat siasatan, Najib mengatakan bahawa wang yang disita merupakan sumbangan politik yang beliau pegang atas amanah sebagai presiden UMNO ketika itu. Namun dakwaan beliau bercanggah dengan kenyataan pucuk pimpinan tertinggi UMNO. Semua pemegang jawatan pimpinan tertinggi UMNO yang ditemu bual semasa siasatan menafikan wang tunai itu milik UMNO.

“Sebaliknya, pemilik Pavilion Residences, Obyu Holdings mendedahkan barangan yang dirampas tersebut kepunyaan Datuk Seri Najib dan keluarganya. Dalam keadaan sebegitu, tidak ada cara untuk mengetahui siapa pemilik wang tunai yang dirampas itu,” katanya.

Hakim menetapkan 20 Mei ini untuk menyampaikan keputusannya.


PRU tak sesuai tahun ini, menteri PN perlu bertegas, kata Muhyiddin

Bersatu senada dengan PAS yang berpendapat Pilihan Raya Umum Ke-15 (PRU-15) tidak wajar diadakan pada tahun ini memandangkan Monsun Timur Laut akan bermula tidak lama lagi dengan banjir dijangka melanda negara, terutamanya di negeri-negeri Pantai Timur.

Presiden Bersatu Tan Sri Muhyiddin Yassin berkata mengadakan pilihan raya ketika musim banjir tentunya akan menjejaskan perjalanan pilihan raya, di samping menyusahkan rakyat.

“Anggota Jemaah Menteri dari PN telah diminta untuk mempertegaskan pendirian ini di dalam Mesyuarat Jemaah Menteri.

“Semua Ahli Parlimen PN juga diminta mengambil pendirian yang sama,” katanya menurut beritabersatu, hari ini.

Muhyiddin yang juga Pengerusi Perikatan Nasional (PN) menjelaskan kerajaan mesti fokus kepada persiapan menghadapi musim banjir di samping terus memberi tumpuan kepada usaha mempercepatkan proses pemulihan negara pasca pandemik.

Ini kerana, kata Muhyiddin, rakyat sedang terbeban dengan masalah inflasi, kenaikan harga barang dan kejatuhan nilai ringgit.

“Proses pemulihan negara yang masih perlahan. Penyelesaian kepada permasalahan ini mesti diberikan tumpuan sepenuhnya oleh kerajaan terutama menerusi Bajet 2023,” katanya.

Terdahulu, Presiden PAS Tan Sri Abdul Hadi Awang berkata parti itu membuat pendirian menolak sebarang usaha yang dilakukan oleh UMNO yang mendesak PRU-15 diadakan pada masa terdekat ini.

“PAS berpandangan pembubaran Parlimen dalam tempo terdekat adalah tidak wajar dan tidak perlu disegerakan, mengambil kira faktor pemulihan ekonomi dan jangkaan musim tengkujuh yang menyukarkan rakyat serta jentera kerajaan,” katanya hari ini.


Rakyat Melaka marah berebut kuasa, PRN jadi penentu: Muhyiddin

Kemelut politik yang tercetus di Melaka menyebabkan rakyat marah melihat orang politik berebut kuasa pada ketika krisis kesihatan Covid-19 semakin hampir pulih, kata Tan Sri Muhyiddin Yassin.

Mantan Perdana Menteri itu berkata krisis yang tercetus kali ini di Melaka berpunca daripada tindakan beberapa individu yang tidak bertanggungjawab sehingga menyebabkan kerajaan negeri jatuh dan ia tidak sepatutnya berlaku memandangkan penularan Covid-19 semakin hampir dapat ditangani.

“saya lihat situasi-situasi politik Melaka ini pilihan raya diadakan kerana tindakan pihak yang tidak bertanggungjawab menyebabkan jatuhnya kerajaan di sini.

“Saya bukan orang Melaka tapi ramai saudara kat Melaka ni. Mereka agak marah, ia tidak sewajarnya berlaku kerana pandemik Covid yang baru nak mula selesai,” katanya semasa sidang media di Melaka hari ini.

Pengerusi Perikatan Nasional (PN) itu menyifatkan pergelutan kemelut politik di Melaka tidak sepatutnya berlaku kerana rakyat baharu sahaja hendak hidup normal selepas terlalu lama berdepan dengan ancaman Covid-19 namun ia sudah terlewat apabila Dewan Undangan Negeri (DUN) sudah dibubarkan dan Pilihan Raya Negeri (PRN) terpaksa diadakan.

“Sewajarnya bagilah masa jangan kita sibuk orang kata memikirkan soal kuasa hingga menjejaskan kehidupan rakyat.

“Tapi apa yang telah berlaku telah pun berlaku jadi realiti dalam sistem demokrasi berparlimen bila dah ada begitu pilihan raya kena adakan. Saya fikir saya tahu sentimen orang Melaka keseluruhannya, jadi saya fikir kita akan ambil satu pendirian yang jelas nanti,” katanya lagi.

Berhubung pertembungan tiga penjuru dalam PRN nanti, Muhyiddin berkata rakyat Melaka mempunyai pilihan untuk memilih parti yang dilihat dapat membela nasib mereka dan bukan hanya tahu berebut kuasa demi masa depan negeri tersebut.

“Pengundi yang akan putuskan. Siapa yang mereka mahu? Kalau mereka dah sukakan saya dan Perikatan Nasional mereka pilih kita.

“Kalau suka yang sana, pilih sana. Jadi rakyat mempunyai banyak pilihan untuk menentukan masa depan negeri yang penting ini,” katanya lagi.

Suruhanjaya Pilihan Raya (SPR) menetapkan 20 November ini sebagai hari pengundian bagi PRN Melaka dan hari penamaan calon pada 8 November serta tarikh mengundi awal pada 16 November dengan tempoh berkempen selama 12 hari bermula selepas pengisytiharan calon sehingga jam 11.59 malam pada 19 November.


Penyemak imbas TikTok boleh jejak maklumat sulit pengguna: Kajian

Penyemak imbas laman web yang digunakan dalam aplikasi TikTok boleh menjejaki setiap ketukan kekunci yang dibuat oleh penggunanya, menurut penyelidikan baharu yang muncul ketika aplikasi video milik China itu bergelut dengan kebimbangan penggubal undang-undang Amerika Syarikat (AS) terhadap amalan datanya.

Kajian oleh Felix Krause, penyelidik bebas dan bekas jurutera Google, tidak menunjukkan cara bagaimana TikTok menggunakan keupayaan itu, yang ditanam dalam aplikasi penyemak imbas yang muncul apabila seseorang mengklik pautan luar.

Memetik laporan New York Times, Krause bagaimanapun berkata perkembangan itu membimbangkan kerana ia menunjukkan TikTok telah membina fungsi untuk menjejaki tabiat pengguna dalam talian jika ia memilih untuk berbuat demikian.

Mengumpul maklumat tentang perkara yang ditaip orang pada telefon mereka ketika melawat tapak pautan luar, yang boleh mendedahkan nombor kad kredit dan kata laluan, selalunya merupakan ciri perisian hasad dan alat penggodaman lain.

Walaupun syarikat teknologi utama mungkin menggunakan penjejak sedemikian ketika mereka menguji perisian baharu, adalah tidak biasa bagi mereka untuk mengeluarkan aplikasi komersial utama dengan ciri itu, sama ada ia diupayakan atau tidak, kata penyelidik.

“Berdasarkan penemuan Krause, cara penyemak imbas dalam aplikasi tersuai TikTok memantau ketukan kekunci adalah satu masalah, kerana pengguna mungkin memasukkan data sensitif mereka seperti bukti kelayakan log masuk di tapak web luaran,” kata seorang jurutera perisian bebas dan penyelidik keselamatan yang mengkaji aplikasi untuk ciri baharu, Jane Manchun Wong,

Menurutnya penyemak imbas dalam aplikasi TikTok boleh “mengekstrak maklumat dari sesi penyemakan imbas luaran pengguna, yang sesetengah pengguna mendapati melampaui batas”.

Dalam satu kenyataan, TikTok, yang dimiliki oleh firma internet China, ByteDance, berkata laporan Krause “tidak betul dan mengelirukan” dan ciri itu digunakan untuk “penyahpepijatan, penyelesaian masalah dan pemantauan prestasi”.

“Bertentangan dengan dakwaan laporan itu, kami tidak mengumpul ketukan kekunci atau input teks melalui kod ini,” kata TikTok.

Krause, 28, berkata dia tidak dapat memastikan sama ada ketukan kekunci sedang dikesan secara aktif dan sama ada data itu dihantar ke TikTok.

Penyelidikan itu boleh menimbulkan persoalan kepada TikTok di AS, di mana pegawai kerajaan telah meneliti sama ada aplikasi popular itu boleh membahayakan keselamatan negara dengan berkongsi maklumat tentang rakyat AS dengan China.

Walaupun perdebatan di Washington mengenai aplikasi itu telah surut di bawah pentadbiran Joe Biden, kebimbangan baharu telah memuncak dalam beberapa bulan kebelakangan ini selepas pendedahan BuzzFeed News dan saluran berita lain tentang amalan data dan hubungan TikTok dengan induk Chinanya.

Aplikasi itu kadang kala menggunakan penyemak imbas untuk menghalang orang ramai daripada melawat tapak berniat jahat atau untuk memudahkan penyemakan imbas dalam talian dengan pengisian teks secara automatik.

Tetapi, sementara Facebook dan Instagram boleh menggunakan penyemak imbas dalam aplikasi mereka untuk menjejak data seperti tapak yang dilawati seseorang – perkara yang mereka serlahkan dan butang yang mereka tekan pada tapak web – TikTok pergi lebih jauh dengan menggunakan kod yang boleh menjejaki setiap aksara yang dimasukkan oleh pengguna, kata Krause.

Jurucakap Meta, syarikat induk Facebook dan Instagram, enggan mengulas.

Krause berkata beliau melakukan penyelidikan terhadap TikTok hanya pada sistem pengendalian iOS Apple dan menyatakan bahawa penjejakan ketukan kekunci hanya akan berlaku dalam penyemak imbas.

Seperti kebanyakan aplikasi, TikTok menawarkan sedikit peluang untuk orang ramai mengklik daripada perkhidmatannya. Daripada mengubah hala ke penyemak imbas web mudah alih seperti Safari atau Chrome, penyemak imbas dalam aplikasi muncul apabila pengguna mengklik pada iklan atau pautan yang ditanam dalam profil pengguna lain.

Ini selalunya saat orang ramai memasukkan maklumat penting seperti butiran kad kredit atau kata laluan.

Dalam temu bual CNN pada Julai, Michael Beckerman, seorang eksekutif dasar TikTok, menafikan bahawa syarikat itu merekodkan ketukan kekunci pengguna tetapi mengakui memantau corak mereka, seperti kekerapan menaip, untuk melindungi daripada penipuan.

Krause berkata beliau bimbang alat itu mempunyai “seni bina yang sangat serupa” dan boleh digunakan semula untuk menjejaki kandungan ketukan kekunci.

“Masalahnya ialah mereka mempunyai infrastruktur yang disediakan untuk melakukan perkara ini,” katanya. – NYT


Penyelam hilang berpengalaman luas, yakin ditemukan selamat

Peluang menemukan tiga lagi penyelam warga asing yang dilaporkan hilang di perairan Pulau Tokong Sanggol, di sini, dalam keadaan selamat adalah tinggi, kata Ketua Polis Daerah Mersing Supt Cyril Edward Nuing.

Beliau berkata keyakinan itu berdasarkan pengalaman ketiga-tiga penyelam itu iaitu Adrian Peter, 46, yang merupakan warga Britain dan anak lelakinya Nathen Renze, 14, warga Belanda serta warga Perancis Alexia Alexandra,18, selain mereka juga masih memiliki peralatan dan kelengkapan selam sebelum dilaporkan hilang.

“Mengikut keterangan yang diberikan mangsa (yang selamat) tadi, ketiga-tiga mangsa yang lain berjaya timbul (ketika kursus selaman dilakukan).

“Oleh itu, kita percaya peluang untuk temukan mereka dalam keadaan hidup (selamat) adalah amat besar berdasarkan pengalaman yang mereka ada berserta mempunyai peralatan dan kelengkapan selam,” katanya kepada pemberita di Pangkalan Hadapan Carilamat di Jeti Awam Majlis Daerah Mersing di sini hari ini.

Cyril berkata ketiga-tiga mangsa juga merupakan penyelam berpengalaman dan mempunyai rekod lebih 50 selaman dan sedang menjalani kursus latihan untuk Advanced Open Waters, lapor Bernama.

Bagaimanapun, beliau bimbang terdapat faktor lain dikhuatiri boleh menghalang usaha menyelamatkan mangsa termasuk keadaan semasa cuaca selain keadaan yang berpotensi menjejaskan penyelam seperti dehidrasi dan hipotermia.

Terdahulu, jurulatih selam Kristine Grodem, 35, dari Norway ditemukan selamat selepas hanyut 30 batu nautika dari lokasi kejadian oleh sebuah bot tunda pada 8.15 pagi tadi.

Cyril berkata hasil siasatan terhadap Grodem mendapati jurulatih selam itu dan ketiga-tiga penyelam berkenaan membuat selaman pertama selama 45 minit sebelum timbul di permukaan.

“Pada selaman kedua, mereka naik (timbul) selepas 20 minit. Grodem kemudian menyedari arus kuat dan cuba memanggil tekong tetapi tidak didengari memandangkan mereka hanyut jauh kira-kira 500 meter dari lokasi bot berada,” katanya.

Grodem kemudian cuba berenang ke Pulau Lima untuk meminta bantuan namun arus kuat menghalang wanita itu ke sana selain turut memisahkan dia dengan tiga penyelam lain.

“Jurulatih ini terapung di permukaan laut dengan kelengkapan menyelam sejak 12 tengah hari semalam sebelum diselamatkan hari ini,” katanya.

Op Carilamat hari ini membabitkan 90 anggota dan pegawai daripada pelbagai agensi terlibat dengan menggunakan 18 bot dan dua helikopter.


Dollah Salleh, isteri cedera nahas

Pengurus pasukan Sri Pahang FC, Dollah Salleh dan Roslina Ibrahim, 58, cedera dalam nahas apabila kenderaan pelbagai guna (MPV) dinaiki mereka terbabas di Kilometer 8 Jalan Kuala Pilah-Batu Kikir, dekat Seremban, malam tadi.

Lima lagi ahli keluarganya bagaimanapun tidak cedera, lapor Bernama yang memetik kenyataan Ketua Polis Daerah Kuala Pilah, Superintendan Amran Mohd Ghani.

Menurut Amran dalam kejadian jam 9 malam itu, Dollah, 59, yang juga bekas jurulatih kebangsaan itu mengalami kecederaan di bahagian belakang tengkuk manakala isterinya cedera di dada.

“Siasatan awal mendapati kejadian berlaku apabila kenderaan MPV Toyota Velfire yang dipandu menantunya Muhammad Shafiq Shukaimi, 34, hilang kawalan dan terbabas ke bahu jalan arah bertentangan sebelum kenderaan itu terbalik ke dalam gaung,” katanya hari ini.

Turut berada dalam kenderaan ialah isteri Muhammad Shafiq, Nurdian Dollah, 34, dan empat anak pasangan itu, Nur Sarah Amanda, 10, Nur Shffiya Ayra, 9, Nursabrina Adeena, 5, dan Muhammad Sulaiman Adeen berusia sembilan bulan.

Menurut Amran, ketika kejadian keluarga terbabit dipercayai sedang dalam perjalanan dari Muadzam Shah, Pahang menuju ke Shah Alam, Selangor.

“Akibat kejadian itu, semua mangsa dikejarkan ke Hospital Tuanku Ampuan Najihah, Kuala Pilah dan dilaporkan sudah keluar daripada wad pagi tadi.

“Siasatan lanjut masih diteruskan,” katanya dan memaklumkan kes disiasat mengikut Peraturan 10 Kaedah-Kaedah Lalu Lintas Jalan 1959 (Rule 10 LN 166/59).

Kemalangan membabitkan Dollah dan anggota keluarganya itu turut tular di laman sosial sejak malam tadi, dipercayai dirakamkan penduduk di lokasi kejadian.


PRN Johor: Pejuang tak mahu pencuri tadbir negara, kata Tun M

Pejuang menyertai Pilihan Raya Negeri (PRN) Johor kerana tidak mahu kumpulan yang tidak amanah, rasuah dan mencuri harta rakyat, terus memerintah, kata bekas Perdana Menteri Tun Dr Mahathir Mohamad.

Beliau mengingatkan bahawa kuasa yang diperoleh bukan untuk meraih kekayaan diri dan memuaskan nafsu dunia semata-mata, sebaliknya untuk membebaskan negeri dan negara daripada kumpulan sedemikian.

“Begitu juga dengan penglibatan Pejuang di dalam PRN Johor. Kita bertanding kerana kita tidak mahu kumpulan yang tidak amanah, rasuah dan mencuri harta rakyat mendapat kuasa dan terus melakukan perbuatan yang merosakkan bangsa, agama dan negara.

“Kerana itu perjuangan ini menjadi satu tanggungjawab, satu amanah yang perlu dipikul oleh setiap dari kita yang mempunyai kesedaran,” katanya dalam surat kepada ahli parti itu yang disiarkan dalam Facebook beliau hari ini.

Pengerusi Pejuang itu berasa terkilan kerana pada masa ini beliau tidak dapat bersama untuk menghadapi PRN Johor kerana masih perlu mendapatkan rawatan di Institut Jantung Negara (IJN), namun mengakui semakin beransur sihat.

“Saya sedar ramai yang berkata mengapa perlu saya ambil peduli dengan soal-soal duniawi dan seharusnya menumpukan kepada perkara-perkara akhirat dan ibadah.

“Bagi saya perjuangan untuk negara tidak pernah ada noktah seperti juga melaksanakan ibadah yang perlu. Perjuangan juga bagi saya satu ibadah malahan satu amanah yang perlu kita pikul selagi hayat dikandung badan.

“Tetapi itu hak masing-masing. Yang Penting niat dan tujuan kita melakukan sesuatu,” katanya.


Keanggotaan menteri dalam MPN bukan atas kapasiti parti

Ahli politik yang menganggotai Majlis Pemulihan Negara (MPN) bertindak atas kapasiti mereka sebagai menteri, bukannya sebagai ketua bahagian atau ketua cawangan parti.

Ketua Setiausaha Sulit kepada Perdana Menteri, Datuk Dr Marzuki Mohamad menjelaskan keahlian menteri di dalam majlis itu kerana mereka yang akan melaksanakan segala keputusan dibuat MPN.

Beliau mengingatkan mengenai kuasa eksekutif Persekutuan memberi hak kepada Yang di-Pertuan Agong dan boleh dilaksanakan oleh baginda atau Jemaah Menteri menurut peruntukan undang-undang dan Perlembagaan Persekutuan.

“Perjalananan pentadbiran harian kerajaan dilaksanakan oleh Jemaah Menteri. Jadi apabila MPN membuat apa-apa keputusan, keputusan itu hendaklah dilaksanakan oleh Menteri dan kementerian yang bertanggungjawab.

“Maka wajiblah Menteri yang berkenaan menjadi anggota tetap MPN atau hadir atas jemputan dalam mana-mana mesyuarat MPN apabila perkara yang berkaitan dengan kementeriannya dibincang dalam mesyuarat MPN,” katanya hari ini.

Beliau berkata demikian ketika mengulas cadangan pihak tertentu supaya MPN dianggotai hanya kumpulan profesional, sementara ahli politik tidak boleh menganggotainya.

Dr Marzuki turut menjelaskan pada mesyuarat MPN dipengerusikan Perdana Menteri Tan Sri Muhyiddin Yassin semalam, terdapat satu cadangan dikemukakan menteri dan dua lagi oleh kumpulan profesional yang menganggotai MPN.

“Ketiga-tiga kertas ini dibincang dan dibahas oleh semua anggota yang hadir, termasuk oleh kumpulan pakar dan professional. Perdana Menteri dan menteri-menteri banyak mendengar pandangan kumpulan pakar dari pelbagai bidang dalam membuat keputusan dan rumusan.

“Banyak idea yang disampaikan oleh mereka mengenai usaha menangani pandemik, vaksinasi, bantuan kepada golongan yang terjejas, pembukaan sektor ekonomi, sosial, dan lain-lain,” katanya.

Beliau berkata pandangan yang disampaikan oleh kumpulan profesional itu menjadi sebahagian daripada keputusan yang akan dilaksanakan oleh kerajaan.

“Bayangkan jika MPN ini hanya dianggotai oleh kumpulan pakar dan profesional sahaja tanpa melibatkan Perdana Menteri dan Menteri? Siapa yang nak melaksanakan segala pandangan yang disampaikan dan keputusan yang dibuat?

“Ya, majlis itu boleh berbincang dan berbahas mengenai macam-macam perkara, tetapi ke mana nak dibawa pandangan-pandangan itu untuk dilaksanakan? Bukankah kepada kerajaan juga akhirnya?,” katanya.


Lebih 2.72 juta dos vaksin Covid-19 diberikan kepada kanak-kanak

Kementerian Kesihatan (KKM) memaklumkan 2,724,132 dos vaksin Covid-19 telah diberikan kepada kanak-kanak berusia lima hingga 11 tahun menerusi Program Imunisasi Covid-19 Kebangsaan Kanak-Kanak (PICKids) sehingga semalam (17 Mei 2022).

Menerusi PICKids yang dimulakan pada awal Februari lalu, seramai 1,073,551 atau 30.2 peratus kanak-kanak telah menerima dua dos, manakala 1,650,581 atau 46.5 peratus lagi menerima suntikan dos pertama.

Semalam sahaja seramai 7,633 kanak-kanak menerima dos kedua, sementara 2,798 lagi menerima dos pertama. PICKids akan berakhir 31 Mei ini dan selepas itu ibu bapa perlu membayar jika mahu memberikan vaksin Covid-19 kepada anak-anak mereka.

Sementara itu, sejak PICK dimulakan 24 Februari tahun lalu hingga semalam, 22,971,604 atau 97.6 peratus individu dewasa telah menerima suntikan dos kedua dan 23,247,523 atau 98.8 peratus lagi menerima sekurang-kurangnya satu dos.

Seramai 16,069,133 atau 68.3 peratus lagi individu dewasa telah melengkapkan suntikan vaksin masing-masing apabila menerima dos penggalak.

Bagi remaja berusia 12 hingga 17 tahun pula, seramai 2,906,035 atau 93.4 peratus telah menerima dos kedua, sementara 3,003,483 atau 96.5 peratus lagi menerima dos pertama.

Setakat ini, belum ada data daripada KKM berhubung jumlah individu yang menerima suntikan dos penggalak kedua.

Secara keseluruhannya sebanyak 70,708,376 dos vaksin Covid-19 telah diberikan kepada populasi Malaysia, termasuk rakyat asing, sejak Februari 2021.

Daripada jumlah itu 26,951,190 atau 82.5 peratus populasi telah menerima dos kedua, dan 27,901,587 atau 85.4 peratus menerima sekurang-kurangnya satu dos.

Sehingga semalam juga, vaksin jenama Pfizer merekodkan jumlah tertinggi diberikan kepada populasi Malaysia iaitu sebanyak 61.2 peratus, diikuti Sinovac (30.4 peratus); AstraZeneca (8.0 peratus); dan Cansino (0.3 peratus).


Thailand kesan kes pertama Omicron

Thailand hari ini merekodkan kes pertama kemungkinan varian Omicron, melibatkan seorang lelaki warga Amerika yang dalam perjalanan dari Sepanyol.

Ketua Pengarah Jabatan Sains Perubatan, Dr Suakit Sirilak memaklumkan lelaki berumur 35 tahun berkenaan disahkan positif pada 1 Disember lalu dan kini sedang menjalani rawatan di hospital.

Jelasnya, ujian saringan yang dijalankan ke atas lelaki itu menunjukkan 99.2 peratus positif untuk varian Omicron, namun lelaki itu akan menjalani ujian lain dengan lebih terperinci.

“Lelaki itu sudah mengambil tindakan berjaga-jaga, jadi tiada kontak rapat yang dikesan dengan kes itu. Bagaimanapun, terdapat hampir 19 orang termasuk kakitangan hotel dan lapangan terbang yang berhubung dengan beliau.

“Kini, pihak berkuasa kesihatan sedang menjalankan ujian lanjut terhadap mereka yang terlibat,” jelasnya pada sidang media hari ini.

Sementara itu, Dr Suakit turut menafikan laporan terdapat rakyat Afrika yang didapati positif varian baharu itu.

“Lelaki Afrika itu menjalani ujian saringan untuk varian Delta,” katanya.

Awal Disember lalu, Thailand turut mengenakan sekatan kepada kemasukan pelancong dari lapan negara Afrika akibat penemuan varian baharu itu.

Dalam tempoh 24 jam, Thailand mencatatkan lebih 4,000 kes baharu dan 22 kematian akibat jangkitan Covid-19, menjadikan kumulatif kes di negara itu mencecah hampir 2.1 juta dengan 20,966 korban sejak tahun lalu.


Dr Mahathir cabar PMX dedah enam kotak, tak perlu buat tuduhan

Bekas perdana menteri, Tun Dr Mahathir Mohamad mencabar Perdana Menteri, Datuk Seri Anwar Ibrahim mendedahkan kotak rahsia yang kononnya mengandungi maklumat kekayaaan pemimpin terdahulu.

Beliau turut mencabar Anwar membawa perkara itu ke mahkamah.

“Saya hairan dengan tindak-tanduk Datuk Seri Anwar sejak akhir-akhir ini.

“Konon ramai pemimpin dahulu kaya kerana rasuah dan dia punyai berpuluh kotak berkenaan tuduhan ini. Kalau sudah ada dedahlah dan cajlah di mahkamah,” katanya dalam satu hantaran di Facebook, hari ini.

Dalam kenyataan sama, Dr Mahathir turut mempelawa Anwar mendakwanya di mahkamah supaya tuduhan yang disebut-sebut Ahli Parlimen Tambun itu berkait kekayaannya dan keluarga dapat didedahkan kepada dunia.

“Pada masa yang sama Anwar kononnya mempunyai maklumat tentang berbilion yang disapu oleh saya dan keluarga saya.

“Tak payahlah menyuruh saya buat deklarasi kekayaan saya kerana kononnya Anwar tahu. Dia punyai banyak kotak dokumen yang kononnya penuh maklumat berkenaan kekayaan saya.

“Di mahkamah tunjuk bukti yang ada pada Anwar akan kekayaan saya. Dengan itu, pengisytiharan tentang kekayaan saya akan diketahui dunia. Tak perlu saya isytihar lagi. Tetapi Anwar juga perlu isytihar,” katanya.

Dalam pada itu, beliau turut menyeru agar Anwar mengisytiharkan hartanya ketika menjawat sebagai timbalan perdana menteri pada 1993 hingga 1998.

“Konon nak suruh pemimpin lama isytihar kekayaan mereka dan bantu rakyat miskin. Anwar adalah satu dari pemimpin lama yang dituduh bantu kroni.

“Dedahlah kekayaan masa jadi timbalan perdana menteri seperti yang dituntut sekarang dan bantulah rakyat dengan duit sendiri bukan duit kerajaan.

Semalam, Anwar mengulangi gesaan dan cabaran terhadap Dr Mahathir agar mendedahkan segala aset dimiliki diri serta keluarganya.

Sebelum ini Dr Mahatir memafialkan saman fitnah terhadap Anwar dan menuntut ganti rugi RM150 juta berhubung ucapan presiden PKR itu di Kongres Nasional Khas Malaysia Madani: ‘Pelaksanaan Sebuah Idealisme’,Mac lalu.

Dr Mahathir mendakwa kenyataan Anwar dalam ucapannya pada kongres itu membawa maksud beliau membolot harta untuk keluarga dan kehilangan harta, aset atau saham orang Melayu adalah berkait dengan harta, aset atau saham milik keluarganya.


Setelah bekerjasama peringkat Pusat, PH minta lagi kerusi JTPD di Johor

Dua hari setelah kerajaan Pusat PH-UMNO ditubuhkan, pemimpin Pakatan Harapan (PH) mendesak kerajaan Johor membenarkan Ahli Dewan Undangan Negeri (ADUN) dan Ahli Parlimen (MP) daripada gabungan itu menyertai mesyuarat Jawatankuasa Tindakan Pembangunan Daerah (JTPD).

Bendahari PH Johor Jimmy Puah Wee Tse berkata ia berikutan gabungan itu sudah menjadi rakan sekutu pada peringkat Persekutuan.

Beliau yang juga Timbalan Pengerusi PKR Johor, berkata pihaknya akan menulis surat rasmi bagi menyatakan perkara itu dalam masa terdekat.

“Saya berharap atas budi bicara Kerajaan Johor khasnya Menteri Besar, Datuk Onn Hafiz Ghazi untuk membenarkan ADUN dan Ahli Parlimen PH memasuki mesyuarat JTPD.

“Ini susulan kita sudah menjadi rakan sekutu pada peringkat Persekutuan, jadi memang ada keperluan untuk kita menyertai mesyuarat bulanan di pejabat daerah.

“Penyertaan ADUN dan Ahli Parlimen PH juga bagi membantu menyelaraskan gerak kerja,” katanya selepas bertemu pengundi di Parlimen Tebrau, Ulu Tiram di sini, semalam, menurut BH.

Bagaimanapun, Menteri Besar Datuk Onn Hafiz Ghazi meminta semua pihak tidak mengeluarkan kenyataan yang boleh mengganggu gugat pentadbiran kerajaan negeri itu.

Onn Hafiz menerusi hantaran di laman Facebook berkata Johor masih lagi sebuah kerajaan yang stabil, di bawah naungan Sultan Johor Sultan Ibrahim Sultan Iskandar.

“Insya-Allah. Negeri Johor masih lagi sebuah kerajaan yang stabil di bawah naungan Kebawah DYMM Tuanku Sultan Johor,” katanya dipercayai merujuk kepada kenyataan Jimmy Puah.

Pada 23 November tahun lalu, PH mendesak diberikan taraf ahli ‘ex officio’ supaya ADUN pembangkang dapat memberi pandangan dan meminta penjelasan berkaitan isu di kawasan masing-masing dalam JTPD.

Pada 28 November tahun sama, Hasni pada sidang DUN Johor menolak rundingan mengenai cadangan pembabitan wakil rakyat pembangkang sebagai ahli JTPD.

Speaker DUN Johor, Suhaizan Kaiat berkata, seramai 28 ADUN tidak bersetuju, manakala 27 ADUN bersetuju selepas undian secara rahsia dijalankan selama dua minit.

Hasni sebelum itu berkata, kerajaan negeri mendapatkan penjelasan Kerajaan Persekutuan dan berdasarkan maklum balas daripada Unit Penyelarasan Pelaksanaan (ICU) Jabatan Perdana Menteri (JPM), kedudukan ADUN dalam JTPD adalah merujuk kepada ADUN di pihak kerajaan.

Kerajaan Persekutuan memberi penjelasan seperti Arahan No.1 (2020) daripada ICU JPM menerusi surat bertarikh 18 November 2021 menyatakan buat masa ini, kedudukan Ahli Parlimen dan ADUN dalam Majlis Tindakan Pembangunan Negeri dan JTPD seperti arahan No 1 2020.

Menerusi arahan itu, dalam Mekanisme Penyelarasan Pelaksanaan Pembangunan Negara adalah merujuk kepada Ahli Parlimen dan ADUN yang sama parti dengan kerajaan.

Onn Hafiz adalah pemimpin UMNO peringkat negeri yang pertama menolak kerjasama dengan PH. Malah, beliau juga antara yang mendesak Zahid Hamidi meletak jawatan sebagai Presiden UMNO setelah parti itu kalah teruk pada Pilihan Raya Umum Ke-15 lalu.

Pada 21 November lalu Onn Hafiz dalam Facebooknya berkata “sementara ahli UMNO menunggu tindakan berjiwa besar Presiden untuk meletak jawatan dengan kadar yang segera, beliau sebaliknya, kalau betul sebagaimana yang dilaporkan media, sedang sibuk berunding dengan Pakatan Harapan DAP.

“Beliau yang telah mengetuai kita semua ke medan perang dan disebabkan imejnya antara punca kekalahan teruk BN, tidak sepatutnya mewakili parti untuk berunding dengan mana-mana pihak.”


Melaka keluar amaran lonjakan kes harian Covid-19, pakai pelitup muka

Kerajaan Melaka telah mengeluarkan amaran kesihatan susulan lonjakan kes Covid-19 di negeri itu.

Pengerusi Jawatankuasa Kesihatan, Sumber Manusia dan Perpaduan Melaka Ngwe Hee Sem berkata satu kematian direkodkan minggu ini dan masih terdapat empat kluster pendidikan yang aktif.

“Jumlah kes baharu dari 9 hingga 15 April ialah 552 kes atau meningkat 0.9 peratus berbanding 547 kes dalam tempoh yang sama minggu lepas.

“Kes positif Covid-19 tahun ini mencecah 147,156 kes dan berdasarkan peta purata bergerak tujuh hari, 79 kes jangkitan direkodkan dalam seminggu manakala kadar pemulihan dalam kalangan pesakit mencatatkan 144,188 kes atau 98.7% daripada jumlah kes yang dilaporkan tahun ini,” katanya.

Ngwe berkata sebanyak 1,205 kes kematian berkaitan Covid-19 direkodkan tahun ini , tetapi sehingga kini tiada pesakit di Unit Rawatan Rapi (ICU).

Beliau berkata, Jabatan Kesihatan Negeri akan terus memantau keadaan dengan teliti dan melaksanakan langkah pencegahan bagi mengekang penularan Covid-19.

Di Johor, orang ramai digalakkan terus memakai pelitup muka dan menjaga kebersihan bagi melindungi diri daripada Covid-19 semasa musim perayaan, terutama mereka yang mempunyai masalah kesihatan.

Pengerusi Jawatankuasa Kesihatan dan Perpaduan Johor, Ling Tian Soon berkata walaupun situasi Covid-19 di Johor masih terkawal, adalah wajar untuk terus mengambil langkah berjaga-jaga ketika menghadiri rumah terbuka.

“Mereka yang berada dalam kategori berisiko tinggi perlu memakai topeng muka, terutama ketika menghadiri rumah terbuka semasa Hari Raya yang mungkin ramai orang ramai. Mereka juga harus menjaga kebersihan diri dan kerap mencuci tangan,” katanya.

Beliau berkata, sebanyak 289 kes dilaporkan dalam tempoh dua minggu di Johor termasuk 13 kes pada Sabtu (22 April).


Dr Mahathir ajak orang Melayu bangkit lawan kerajaan Anwar

Bekas Perdana Menteri dua kali, Tun Dr Mahathir Mohamad mengajak orang Melayu bangkit menentang kerajaan Pakatan Harapan-Barisan Nasional (PH-BN) yang dipimpin Datuk Seri Anwar Ibrahim.

Menyifatkan kerajaan Anwar telah mengkhianati janji dalam Perlembagaan Negara, beliau berkata perlu ada kumpulan lain yang memberi perlindungan kepada hak orang Melayu dan Bumiputera.

Menurutnya usaha untuk menyedar orang Melayu berhubung masalah yang mereka mereka hadapi dengan pelancaran proklamasi Melayu telah dihalang oleh kerajaan Anwar.

“Saya menyertai usaha untuk menyedar orang Melayu akan masalah mereka dengan pelancaran proklamasi Melayu. Isi kandungan proklamasi ini menepati peruntukan dalam Perlembagaan Malaysia dan juga perlembagaan UMNO.

“Perhalangan pelancaran ini bermakna kerajaan Anwar menolak Perlembagaan Negara dan perlembagaan UMNO. UMNO tidak bantah. UMNO tidak lagi pegang kepada matlamat penubuhannya.

“Apabila Kerajaan menghalang pihak lain melancar proklamasi ini, ia mengkhianat janji dalam Perlembagaan Negara.

“Sebab itu orang Melayu patut tentang kerajaan pimpinan Anwar Ibrahim,” katanya dalam kenyataan hari ini (27 Mac 2023).

Pada masa sama, Dr Mahathir turut mencabar Anwar mengemukakan bukti bahawa beliau membolot harta untuk dirinya, keluarga dan anak-anak, sepanjang menjadi Perdana Menteri dua kali Malaysia.

Memetik kenyataan Anwar baru-baru ini, bekas Perdana Menteri itu berkata tuduhan tanpa bukti jelas merupakan satu fitnah.

Menurutnya dalam usaha untuk menghalang perhimpunan Melayu yang menjemput beliau baru-baru ini, Anwar telah berkata, “ada orang dulu, 22 tahun campur 22 bulan pegang kuasa, sekarang mengeluh Melayu hilang segala-galanya, hilang harta, hilang saham”.

Dr Mahathir berkata Anwar juga menambah, “Bagaimana tak hilang kalau kamu bolot untuk kamu. Untuk keluarga kamu dan anak-anak kamu. Sekarang bila hilang kuasa, bicara soal rakyat.”

Sehubungan itu, beliau meminta Anwar mengemukakan bukti beliau berbuat demikian sekiranya benar,

“Saya ingin dapat bukti dari Anwar bahawa saya bolot untuk saya, untuk keluarga saya dan anak-anak saya. Membuat tuduhan memang mudah. Tetapi tuduhan yang tidak dibukti dengan jelas, tidak boleh diterima sebagai benar. Ia adalah fitnah,” katanya.


Polis tangkap suami isteri selepas budak didera cuba lari ikut tingkap

Polis telah menahan seorang wanita dan suaminya selepas seorang budak lelaki berusia lapan tahun ditemui dengan kesan lebam di seluruh badan dan cuba melarikan diri melalui tingkap sebuah bilik di tingkat empat sebuah kondominium di Ampang, Selangor, hari ini (16 September 2022).

Ketua Polis Daerah Ampang Jaya Asisten Komisioner Mohamad Farouk Eshak, dalam satu kenyataan pada Jumaat (16 September) berkata adik perempuan mangsa berusia enam tahun turut ditemui dengan kesan lebam di badan.

Katanya budak lelaki itu bersendirian di rumah ketika cubaan melarikan diri dari sebuah kondominium di Ampang.

“Mereka telah dirujuk ke Hospital Ampang untuk pemeriksaan kesihatan dan Jabatan Kebajikan Masyarakat telah dimaklumkan berhubung kebajikan mangsa.

“Kira-kira jam 6 petang hari ini, kami menahan dua suspek iaitu ibu saudara berusia 33 tahun dan suaminya berusia 29 tahun. Dia tidak mempunyai sebarang rekod, tetapi lelaki itu mempunyai kesalahan jenayah lampau,” katanya.

Siasatan menunjukkan dua kanak-kanak itu ditinggalkan ibu berikutan kematian bapa mereka dua tahun lalu.

“Mereka tinggal bersama suspek sejak dua tahun lalu selepas bapa mereka meninggal dunia. Ibu mereka tidak mahu menjaga kedua-dua mangsa,” katanya.

Kedua-dua suspek akan direman pada Sabtu (17 Sepember).

Terdahulu, tular seorang kanak-kanak lelaki berusia lapan tahun dipercayai mangsa dera diselamatkan selepas terperangkap pada belebas di tingkat empat sebuah kondominium dekat Jalan Cahaya 13, Taman Cahaya, Ampang, Selangor, ketika cuba melarikan diri.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata kejadian disedari orang awam yang kemudiannya melaporkan kepada pihak bomba pada jam 4.41 petang.

Menurutnya kanak-kanak itu dipercayai dikurung dalam sebuah bilik unit kondominium terbabit sebelum dipercayai cuba melarikan diri dengan keluar melalui tingkap bilik berkenaan dan terperangkap di belebas tingkap berkenaan.

“Anggota bomba yang tiba di tempat kejadian jam 4.48 petang tadi mendapati pintu kediaman itu sudah berjaya dipecahkan oleh pengawal keselamatan kondominium berkenaan.

Kanak-kanak itu berjaya diselamatkan dan pemeriksaan mendapati mangsa dipercayai didera berdasarkan kesan birat dan luka pada tangan, lengan, kaki dan belakang badan,” katanya.


Rafizi beri amaran kumpulan kalah pemilihan PKR hentikan ‘permainan’

Timbalan Presiden PKR Rafizi Ramli terus mengecam segelintir pemimpin yang kalah pada pemilihan parti itu baru-baru ini, sambil menegaskan PKR tidak boleh lagi terpengaruh dengan kumpulan berkenaan, termasuk menangguhkan Kongres Nasional, tatkala Pilihan Raya Umum Ke-15 (PRU-15) boleh diadakan bila-bila masa.

Menurutnya beliau sejak awal lagi telah menyatakan pendirian kepada Pengerusi Jawatankuasa Pemilihan Parti (JPP) Dr Zaleha Mustafa dan Presiden PKR Datuk Seri Anwar Ibrahim bahawa tuntutan mengadakan audit digital hanyalah permainan segelintir anggota parti yang kalah dalam pemilihan baru-baru ini.

Malangnya, kata beliau, mereka ini rapat dengan Anwar dan merasakan boleh mempengaruhi keputusan untuk memastikan beliau tidak disahkan sebagai Timbalan Presiden.

“Saya telah menjelaskan secara dalaman pandangan saya bahawa motif sesetengah pihak seperti Farhash Wafa Salvador Rizal Mubarak terus mempersoalkan pemilihan parti adalah serampang dua mata, iaitu:

“Pertama, untuk cuba mengubah keputusan supaya saya dan beberapa orang lain yang menang bersama saya tidak disahkan oleh Kongres Nasional.

“Kedua, untuk membina persepsi kononnya kemenangan saya dengan jurang yang besar ialah disebabkan manipulasi besar-besaran,” katanya dalam kenyataan hari ini.

Sehubungan itu, Rafizi yang juga bekas Ahli Parlimen Pandan berkata Kongres Nasional parti tidak boleh ditangguhkan lagi untuk melayan kerenah segelintir calon yang kalah memandangkan PRU-15 boleh dipanggil bila-bila masa.

Katanya keutamaan beliau sebagai Timbalan Presiden ialah untuk mempersiapkan pimpinan dan jentera parti bagi berdepan dengan lawan dalam PRU-15.

“Sementara kita meneruskan agenda pengukuhan parti ke arah PRU-15, segala ruang dalam parti perlu dibuka untuk membolehkan isu-isu yang ditimbulkan akibat pertukaran keputusan di saat akhir ini terus disemak.

“Antara langkah utama saya sebagai Timbalan Presiden ialah untuk meneliti keseluruhan proses audit digital yang telah mengakibatkan kecelaruan yang berlaku untuk memberi keadilan yang sewajarnya kepada semua pihak,” katanya.

Menurutnya sebagai Timbalan Presiden, beliau akan mengusahakan supaya satu tindakan diambil terhadap mana-mana pihak yang terbukti berniat mensabotaj parti dengan terus-menerus mengkritik pemilihan bertujuan melengahkan kepimpinan baharu mengambil tempat.

Sebagai sebuah parti, kita tidak ada banyak masa untuk kembali ke landasan asal perjuangan kita iaitu membela rakyat ke arah membentuk sebuah masyarakat pelbagai kaum yang saling menghormati, lebih berdaya dan menjamin kehidupan yang lebih baik kepada semua, katanya.

“Saya dan rakan-rakan yang selama ini berdiam diri dengan segala kerenah dari kumpulan-kumpulan yang berkepentingan peribadi ini akan mempercepatkan lagi kempen #AyuhMalaysia untuk membentangkan visi Keadilan untuk masa depan yang lebih baik.

“Saya seru seluruh anggota Keadilan supaya tidak lagi menghiraukan kekecohan yang cuba ditimbulkan oleh segelintir kelompok yang kalah ini dan bekerja untuk kita meyakinkan kembali rakyat bahawa Keadilan adalah pilihan terbaik rakyat,” katanya.


Muhyiddin alu-alukan pengundi muda tunaikan tanggungjawab dalam PRN Johor

Pengundi muda dialu-alukan untuk menunaikan tanggungjawab mereka pada Pilihan Raya Negeri (PRN) Johor yang bakal diadakan nanti, kata Tan Sri Muhyiddin Yassin.

Pengerusi Perikatan Nasional (PN) itu menjelaskan pembubaran Dewan Undangan Negeri (DUN) diputuskan UMNO tanpa berunding dengan mereka dan mengambilkira kepentingan rakyat yang sedang berdepan dengan kesusahan hidup ekoran pandemik Covid-19 dan bencana banjir yang melanda baru-baru ini.

Bagaimanapun, Muhyiddin memberi jaminan PN akan membentuk sebuah kerajaan berintegriti dan prihatin kepada kebajikan rakyat, berbanding parti yang tamak kuasa semata-mata.

“Sekiranya diberikan mandat oleh rakyat negeri Johor dalam PRN ini, PN akan membentuk sebuah kerajaan yang berintegriti, prihatin rakyat dan memberi tumpuan sepenuhnya kepada penyampaian perkhidmatan yang cemerlang demi kesejahteraan dan kemakmuran rakyat negeri Johor,” katanya kenyataan hari ini.

Muhyiddin yang juga bekas Ahli Dewan Undangan Negeri (ADUN) Gambir itu turut turut menyeru pengundi yang layak mengundi supaya keluar mengundi selain turut mengalu-alukan pengundi muda.

“Saya mengalu-alukan semua pengundi baru termasuk pengundi berumur 18 tahun ke atas yang akan mengamalkan hak demokrasi mereka sebagai pengundi buat pertama kali dalam PRN Johor.

“Tunaikanlah hak dan tanggungjawab anda secara bijaksana,” katanya.

Bilangan pengundi di Johor ini terus mencatatkan peningkatan sebanyak 28 peratus berikutan 749,731 pengundi berusia 18 tahun ke atas direkodkan selepas pendaftaran Undi 18 dilakukan.

Ia juga menyebabkan jumlah keseluruhan pengundi di negeri ini meningkat kepada kira-kira 2.5 juta pengundi berbanding 1.8 juta pada Pilihan Raya Umum ke-14 (PRU14).

Secara puratanya berlakunya pertambahan antara 20 hingga 30 peratus di kesemua 56 kawasan DUN di negeri ini.

DUN Johor dibubarkan pada 22 Januari lalu selepas mendapat perkenan Sultan Ibrahim Sultan Iskandar.

Ia merupakan PRN keempat bakal diadakan sejak pandemik melanda negara.

Ketika ini, secara keseluruhannya, Barisan Nasional (BN) memegang 28 kerusi yang terdiri dari Umno (14), Bersatu (11) dan PAS (satu), sementara Pakatan Harapan (PH) memegang 27 kerusi yang terdiri dari DAP (14), PKR (tujuh) dan Amanah (enam).

PRN yang bakal diadakan di Johor kali ini menyusuli PRN Sarawak pada Disember tahun lalu di mana ia dimenangi Gabungan Parti Sarawak dengan meraih 76 dari 82 kerusi DUN yang dipertandingkan.

Sebelumnya, PRN Melaka turut diadakan di mana ia menjadi PRN pertama dilaksanakan selepas perintah darurat ditarik semula.

Pada PRN Melaka, BN memenangi 21 dari 28 kerusi DUN.

Sementara PH hanya memenangi lima kerusi manakala PN memenangi dua kerusi.

Sebelum perintah darurat diisytiharkan di seluruh negara pada Januari 2021, Sabah juga turut mengadakan PRN.

Bagaimanapun, pelaksanaan PRN di negeri itu menyebabkan peningkatan kes Covid-19 akibat pergerakan pengundi dan jentera pilihan raya yang aktif sepanjang tempoh diadakan.


Bekas banduan anggota Taliban buru hakim wanita Afghanistan

Seorang hakim wanita Afghanistan yang tinggal di Kabul menceritakan detik cemas ketika menyelamatkan diri ke Eropah, selepas diburu lelaki yang pernah dipenjaranya. Lelaki itu dibebaskan setelah Taliban mengambil alih negara itu.

“Mereka terdiri daripada empat ke lima orang Taliban, mereka datang ke kawasan rumah saya dan bertanya kepada jiran saya, di mana saya? di mana hakim wanita itu?

“Mereka berkata, “kami adalah orang yang dia telah masukkan ke dalam penjara,” katanya kepada Reuters dalam satu wawancara dari lokasi yang dirahsiakan.

Di Afghanistan, terdapat hampir 250 hakim wanita dan sebahagian daripada mereka telah berjaya meloloskan diri beberapa minggu lalu, namun masih ramai yang sedang berusaha untuk melarikan diri dari kawasan itu.

Sejak bulan lalu, Taliban mengambil alih Kabul setelah tentera Amerika Syarikat (AS) keluar dari kawasan itu. Mereka mengenakan larangan bekerja bagi wanita dalam banyak sektor sejajar peraturan yang ditetapkan sejak 20 tahun lalu.

Melalui sidang media Taliban pada 15 Ogos lalu, jurucakap kumpulan itu menegaskan hak-hak kaum wanita akan dilindungi sesuai dengan undang-undang Islam.

“Wanita akan dibenarkan bekerja dalam sektor penting melibatkan masyarakat,” kata jurucakap itu.

Di Kabul, wanita yang terlibat dengan bidang keadilan berada dalam sasaran kumpulan Taliban kerana status profil tinggi yang dimiliki mereka seperti Januari lalu, di mana terdapat dua kes hakim Mahkamah Agung wanita telah ditembak mati oleh lelaki bersenjata yang tidak dikenali. Taliban menafikan pembabitan mereka dalam kejadian itu.

“Sekarang, kumpulan Taliban telah membebaskan semua tahanannya di seluruh negara. Keadaan ini sangat membahayakan nyawa semua hakim wanita yang berada di negara itu,” kata hakim wanita itu.

Hakim wanita terbabit meloloskan diri hasil bantuan sekumpulan sukarelawan hak asasi manusia dan rakan sekerja warga asing dalam Pertubuhan Hakim Wanita Antarabangsa (IAWJ).

Selain itu, tahanan Taliban yang dibebaskan membuat ugutan untuk membunuh hakim wanita, pendakwa wanita dan pegawai polis wanita dengan mengatakan ‘kami akan mengejar kamu’.

Menteri Kehakiman Britain, Robert Buckland minggu lalu memaklumkan bahawa London telah memindahkan hampir sembilan hakim wanita dari Afghanistan dan sedang berusaha untuk menyelamatkan lebih ramai yang lain.

“Sebilangan mereka yang kami pindahkan ini bertanggungjawab untuk menyusun undang-undang dan mereka sangat bimbang dengan penaklukan kumpulan itu,” katanya.

Sementara itu, kuasa Barat bersedia untuk terlibat sama dengan Taliban bagi mencari penyelesaian krisis kakitangan wanita badan kehakiman Afghanistan.

Namun sebelum itu, Barat mahu melihat sejauh mana komitmen Taliban dalam memberi akujanji dan melindungi hak asasi manusia. – Agensi


Dividen SSPN tiga peratus

Perbadanan Tabung Pendidikan Tinggi Nasional (PTPTN) hari ini mengumumkan dividen tiga peratus bagi Skim Simpanan Pendidikan Nasional (Simpan SSPN) tahun 2021 melibatkan peruntukan sebanyak RM206.25 juta.

Pemberian dividen itu akan memberi manfaat kepada lebih 5.24 juta pendeposit SSPN, kata Pengerusi PTPTN Datuk Wan Saiful Wan Jan, sambil menambah jumlah dividen sejak Simpan SSPN diperkenalkan dahulu kini mencapai RM1.06 bilion.

Beliau berkata kadar dividen tiga peratus tersebut diberi berdasarkan kepada pulangan bersih pelaburan yang telah dibuat atas deposit yang diterima PTPTN.

“Kadar dividen tiga peratus yang diberikan ini adalah berdasarkan kepada pulangan bersih pelaburan yang telah dibuat atas deposit yang diterima oleh PTPTN.

“Pendeposit Simpan SSPN boleh membuat semakan di penyata simpanan masing-masing melalui portal rasmi www.PTPTN.gov.my mulai 25 Februari 2022 ini,” katanya.

Wan Saiful berkata dividen yang diberikan itu masih lagi kompetitif berbanding keuntungan akaun semasa dan akaun-akaun simpanan tetap yang lain dan mengambil kira mandat pelaburan PTPTN yang dibenarkan oleh kerajaan adalah terhad.

“Justeru, jika dilihat kadar tiga peratus itu berbanding kadar dasar semalaman yang ditetapkan oleh Bank Negara Malaysia pada 1.75 peratus dan keuntungan serta kadar faedah produk simpanan ditawarkan bank tempatan bagi tahun 2021 yang kebanyakan adalah antara 1.5 hingga 2.2 peratus, sesungguhnya produk simpan SSPN ini masih lagi menawarkan kadar pulangan yang menarik dan kompetitif,” katanya.

Wan Saiful berkata 2021 mencatatkan jumlah deposit Simpan SSPN tertinggi, iaitu RM3.01 bilion dan menjadikan jumlah keseluruhan deposit sebanyak RM10.88 bilion setakat 31 Disember tahun lalu, manakala keuntungan pelaburan sebanyak RM267.61 juta.

Sementara akaun baharu yang dibuka pula ialah sebanyak 421,281 berbanding sasaran 400,000 akaun.

Pada masa sama, PTPTN turut melancarkan Ganjaran Kesetiaan Simpan SSPN Prime 2022 kepada pendeposit yang layak pada kadar satu peratus atas simpanan minimum RM500 dalam tempoh promosi bermula 22 Februari hingga 30 April 2022.


Zahid setuju dia diberi ruang luas bela diri di mahkamah

Presiden UMNO Datuk Seri Ahmad Zahid Hamidi hari ini bersetuju bahawa prinsip kedaulatan undang-undang di Malaysia terpakai ke atas semua rakyat, tanpa mengira pengaruh atau kekayaan mereka.

Beliau berkata demikian ketika memberi keterangan sebagai saksi pembelaan di Mahkamah Tinggi Kuala Lumpur dalam perbicaraan ke atas 47 pertuduhan rasuah, pengubahan wang haram dan pelanggaran jenayah.

Ditanya Ketua Pendakwa Raya Datuk Raja Rozela Raja Toran ketika pemeriksaan balas, Zahid bersetuju bahawa Malaysia mempunyai undang-undang untuk memerangi rasuah dan Perlembagaan Persekutuan telah memperuntukkan bahawa semua rakyat Malaysia berada dalam kedudukan yang sama di bawah undang-undang.

Raja Rozela: Prinsip kedaulatan undang-undang ini bermakna seseorang tanpa mengira kedudukan, miskin atau kaya, berkuasa atau mempunyai pengaruh, semuanya tertakluk kepada undang-undang yang sama?

Zahid: Betul, tetapi bukan pendakwaan terpilih.

Raja Rozela kemudian mengulangi soalan: Prinsip kedaulatan undang-undang bermaksud seseorang tidak kira kedudukannya, semuanya tertakluk kepada undang-undang yang sama, jawab ya atau tidak, setuju atau tidak.

Memetik MalayMail, pada ketika ini, hakim meminta Zahid menjawab soalan itu dan menjelaskan beliau akan diberi peluang kemudian untuk menjelaskan jawapannya apabila ditanya oleh peguamnya sendiri pada peringkat pemeriksaan semula.

Zahid kemudiannya bersetuju dengan soalan yang dikemukakan.

Raja Rozela kemudian berusaha untuk menonjolkan situasi hipotesis di mana seorang ahli politik dan tukang kebun akan didakwa di bawah undang-undang yang sama dan mencadangkan bahawa hanya ahli politik yang boleh mendakwa bahawa pertuduhan terhadapnya adalah konspirasi bermotifkan politik.

Peguam Zahid bagaimanapun membantah soalan ini, dan pihak pendakwaan bersetuju menyimpannya untuk penghujahan seperti yang dicadangkan oleh hakim.

Zahid kemudiannya bersetuju dengan dakwaan bahawa dia telah dianiaya secara politik melalui perbicaraan kes ini hanya berdasarkan peranannya sebagai ahli politik.

Raja Rozela: Datuk Seri melabelkan kes yang didakwa terhadap kamu ini sebagai penganiayaan bermotifkan politik semata-mata atas alasan kamu seorang ahli politik, betul?

Zahid: Ya.

Zahid mendakwa bahawa pendakwaan itu bermotifkan politik adalah “realiti”, menegaskan bahawa inilah yang “berlaku kepada saya dan beberapa ahli politik lain yang diheret untuk menghadapi pertuduhan di mahkamah”.

Ditanya oleh Raja Rozela sama ada beliau bersetuju bahawa tiada keterangan yang diberikan oleh pihak pendakwaan sepanjang perbicaraan ini boleh dilihat atau dikaitkan sebagai bermotifkan politik selain fakta bahawa beliau seorang ahli politik, Zahid menjawab: “Dari aspek pertuduhan, saya bersetuju, tetapi dari cara pendakwaan dijalankan saya tidak bersetuju.”

Bagaimanapun, ditanya sama ada beliau telah diberi ruang seluas-luasnya untuk membela diri mengikut proses undang-undang sejak perbicaraan bermula sehingga kini, Zahid berkata dia bersetuju.

Zahid turut mengesahkan sehingga kini beliau terus memegang jawatan politik yang sama seperti yang disandangnya pada akhir 2018 ketika pertama kali didakwa dalam perbicaraan ini.

Kedudukan yang disandang oleh Zahid kini ialah Presiden UMNO, Pengerusi Barisan Nasional (BN) Ahli Parlimen Bagan Datuk, dan Ketua Bahagian UMNO Bagan Datuk.

Zahid mengesahkan selain dirinya yang merupakan pemegang amanah Yayasan Akalbudi (YAB) dan beberapa pemegang amanah lain yang juga ahli politik, tidak ada kena mengena dengan yayasan itu.

Beliau juga mengesahkan bahawa tiada sesiapa pernah memintanya membatalkan pendaftaran YAB dengan Suruhanjaya Syarikat Malaysia, juga mengesahkan bahawa tiada sesiapa seperti perdana menteri atau timbalan perdana menteri pernah mengancamnya untuk berhenti menjadi pemegang amanah yayasan itu.

Raja Rozela juga pada satu ketika menyatakan bahawa beliau merasakan Tun Dr Mahathir Mohamad – yang menjadi perdana menteri dari Mei 2018 hingga Februari 2020 – sendiri mungkin tidak mengetahui tentang YAB Zahid dan terdapat banyak perkara lain yang lebih penting untuk Dr Mahathir perlu fikirkan.

Terdahulu, Zahid tidak bersetuju bahawa adalah munasabah untuk mengatakan politik dan wang tidak boleh dipisahkan tetapi juga berkata wang diperlukan untuk menjalankan aktiviti politik.

“Wang bukan segala-galanya, tetapi segala-galanya memerlukan wang.”

Zahid juga bersetuju dengan Raja Rozela bahawa rasuah masih membimbangkan di Malaysia dan ia mesti diperangi.

Dalam perbicaraan ini, Zahid – yang juga bekas Timbalan Perdana Menteri – menghadapi 47 pertuduhan, iaitu 12 pertuduhan pecah amanah jenayah berhubung dana yayasan amal Yayasan Akalbudi, 27 pertuduhan pengubahan wang haram dan lapan pertuduhan rasuah. .

Perbicaraan di hadapan hakim Mahkamah Tinggi Datuk Collin Lawrence Sequerah disambung petang ini.


Jawab dahulu SD sokong Anwar, bukan sibuk desak bubar MPN

Sepatutnya Datuk Seri Ahmad Zahid Hamidi menjawab terlebih dahulu berhubung surat akuan berkanun (SD) Ahli Parlimen UMNO yang menyokong Presiden PKR Datuk Seri Anwar Ibrahim menjadi Perdana Menteri (PM).

Ketua Armada Bersatu, Senator Wan Ahmad Fayhsal Wan Ahmad Kamal membidas Presiden UMNO itu yang disifatkan suka menyibuk dalam isu lain tetapi diri sendiri masih tidak menjawab pendedahan berhubung SD menyokong cikgunya menjadi PM yang didedahkan Datuk Seri Tajuddin Abdul Rahman.

“Jangan berdolak-dalik lagi Zahid, jawablah Tajuddin dengan segera supaya masyarakat, terutamanya ahli UMNO dapat jawapan sebenar.

“Jawab yang itu dulu, sebelum nak sibuk urusan MPN (Majlis Pemulihan Negara). Bubar atau tidak, itu tak ada kena-mengena dengan kamu. Itu urusan kerajaan,” katanya dalam hantaran di Facebook hari ini.

Terdahulu, Ketua Pembangkang mendedahkan beliau gagal menjadi PM selepas mendakwa menolak permintaan untuk mencampuri urusan mahkamah, terutama membabitkan bekas PM Datuk Seri Najib Razak, selain menamakan anak muridnya turut menandatangani SD menyokongnya.

Selepas dipecat sebagai ahli Majlis Tertinggi UMNO pada Jumaat lalu, Tajuddin semasa sidang media khas pada Isnin mendakwa Zahid sebenarnya mengetuai gerakan menandatangani SD bagi menyokong Anwar sebagai PM.

Tajuddin berkata walaupun, pemimpin UMNO melaung-laungkan “No DAP, No Anwar” sebaliknya mereka menandatangani SD menyokong Anwar menjadi PM tahun lalu.

Tajuddin juga mengakui beliau adalah salah seorang yang diminta menandatangani SD kerjasama Zahid dan Anwar.

Tajuddin itu berkata terpaksa akur pada arahan dan menandatangani SD itu selepas bermasam muka dengan Zahid kerana tidak menyokong Anwar.


PRU-15: Anggota tentera sudah mengundi sejak 7 November

Proses pembuangan undi bagi anggota Angkatan Tentera Malaysia (ATM) yang berdaftar sebagai pengundi pos telah pun bermula sejak 7 November lalu, kata Panglima Angkatan Tentera Tan Sri Affendi Buang.

Beliau juga berkata bagi pengundian awal Selasa ini pula, seramai 146,737 anggota dan pasangan akan mengundi di 153 pusat mengundi yang telah diwartakan Suruhanjaya Pilihan Raya (SPR).

Menurutnya, adalah menjadi harapan ATM agar proses pengundian berkenaan berjalan dengan lancar bagi membolehkan setiap anggota dapat menjalankan tanggungjawab sebagai pengundi yang sah sepertimana rakyat Malaysia yang lain.

“ATM juga sentiasa menyokong proses dan sistem demokrasi berparlimen di bawah pentadbiran raja berperlembagaan dengan Yang di-Pertuan Agong sebagai ketua negara.

“Atas kesetiaan kepada Agong juga, warga ATM sentiasa berpegang kepada norma-norma integriti di dalam melaksanakan amanah serta tanggungjawab demi kesejahteraan negara,” katanya dalam satu kenyataan hari ini (13 November 2022).

Kenyataan itu menyusul selepas Pengerusi Pakatan Harapan (PH) yang juga Presiden PKR, Datuk Seri Anwar Ibrahim mendakwa ada anggota tentera khususnya dalam kawasan Parlimen Bera sudah mengundi untuk Pilihan Raya Umum Ke-15 (PRU-15).

Anwar turut mendakwa anggota tentera terbabit dibayar RM300 untuk berbuat demikian.

Mengulas lanjut Affendi berkata, apa yang penting pihaknya akan terus memfokuskan keutamaan dalam memperkasakan kesiapsiagaan angkatan demi melindungi kepentingan dan kedaulatan negara.

“Apatah lagi, ketika negara kini telah mula memasuki musim tengkujuh yang bermula sejak 7 Nov dan akan berlarutan sehingga Mac 2023.

“ATM kini telahpun bersiap siaga dan bersedia untuk mengatur gerakan aset sekiranya berlakunya banjir terutama di negeri-negeri yang berisiko terjejas dengan bencana tersebut.

“Dalam pelaksanaan PRU-15 terutama pada 19 November nanti, ATM juga bersedia menghulurkan bantuan kepada SPR, pihak berkuasa tempatan dan pihak berkuasa awam dalam memastikan perjalanan proses pengundian di seluruh negara berjalan dengan lancar,” katanya.

Tambahnya, ia bagi memastikan keselamatan dan kesejahteraan rakyat sentiasa terpelihara daripada sebarang kemungkinan yang tidak diingini sepanjang proses pengundian serta ketika keputusan pilihan raya diumumkan nanti.


Bukan khianati saya tapi khianati negara dan rakyat: Muhyiddin

Perdana Menteri sementara, Tan Sri Muhyiddin Yassin berpendapat perbuatan sehingga menyebabkan beliau terpaksa meletak jawatan Perdana Menteri adalah pengkhianatan terhadap negara dan rakyat yang sedang menderita.

Menurutnya Kerajaan Perikatan Nasional (PN) dibawah pimpinan beliau sebelum ini sedang berusaha melakukan amal ibadah dengan menjaga dan memelihara kehidupan rakyat

Ditanya dalam pertemuan dengan editor-editor kanan media setelah mengumumkan peletakan jawatannya semalam, adakah beliau rasa telah dikhianati, beliau berkata apa yang berlaku sehingga beliau terpaksa melepaskan jawatan Perdana Menteri bukanlah pengkhianatan terhadapnya tetapi kepada negara dan rakyat yang sedang menderita.

“Fikir-fikirkanlah, jika mereka ada perasaan mereka tidak akan raikan pasal tumbangkan saya sedangkan kita sedang berusaha melaksanakan amal ibadah, buat sesuatu menyabung nyawa, jaga dan pelihara nyawa dan kehidupan, adakah itu tidak mulia.

“Ada petanda saya fikir dilakukan pihak tertentu untuk tujuan tertentu, saya tak nak buat kenyataan yang boleh diheret ke mahkamah. Ini fakta politik saya akui mungkin bawa kesan begitu rupa, mungkin cita-cita mereka berhasil, tapi tidak mengapa kita terima perkara (yang telah) ditakdirkan.

“Ramai minta saya kekal, Abah jangan berhenti kami sayang dan sebagainya, sangat menyentuh hati, saya harap dapat berbuat demikian tetapi di bawah demokrasi berparlimen lantikan seperti jawatan perdana menteri bersandarkan peruntukan dalam Perlembagaan, saya angkat sumpah…saya akan junjung Perlembagaan negara yang mendukung raja berperlembagaan dan sebagainya,” katanya.

Sebagai rakyat yang diberikan amanah, Muhyiddin berkata beliau melakukan semua ini mengikut yang terkandung dalam Perlembagaan iaitu apabila tidak lagi mendapat sokongan majoriti (ahli Dewan Rakyat) maka wajib bagi beliau meletakkan jawatan.

Memetik Bernama, beliau menjelaskan tindakan itu diambil disebabkan penarikan sokongan Ahli Parlimen terutamanya daripada parti UMNO terhadap beliau.

“Siapakah mereka itu…bukan saya nak menidakkan mereka sebagai Ahli Parlimen, tapi soal politik jika mereka fikir nasib rakyat ketika ini ramai terkesan dan jadi miskin, bukan masa berpolitik tapi tumpuan untuk selamatkan nyawa. Bantu rakyat, jangan berpolitik kita dah muak. Kalaulah mereka mengambil kira perkara itu mereka tidak akan bertindak seperti ini,” katanya.

Muhyiddin turut menitipkan nasihat agar kerajaan baharu terus memberi perhatian kepada kebajikan rakyat kerana masalah Covid-19 masih belum selesai.

“Saya minta semua bertenang, sistem yang kita bina dalam negara terjamin, jaga hubungan baik dan usaha bantu rakyat…peruntukan kerajaan dalam bajet mesti dibelanjakan, rakyat jangan rasa terbiar, harap pimpinan kerajaan baharu tidak akan mengabaikan mereka, yang penting usaha yang dibuat diteruskan dan langkah lain harus dilakukan,” katanya.

Beliau berdoa dan mengharapkan agar Malaysia dapat bangkit semula dengan pertumbuhan yang pantas agar rakyat dapat hidup seperti biasa.


Persatuan Cina lancar kempen untuk pastikan KM Pulau Pinang orang Cina: Laporan

Bagi memastikan Ketua Menteri Pulau Pinang selepas Pilihan Raya Negeri (PRN) juga dari kalangan orang Cina, sebuah persatuan terbesar masyarakat itu mula melancarkan kempen ke arah isu tersebut.

Dewan Perhimpunan Cina Pulau Pinang, yang sekian lama dianggap sebagai persatuan berasaskan perniagaan dan budaya mewakili masyarakat Cina memulakan kempen itu dengan memanggil sidang media bertajuk “Sokong Kesinambungan Ketua Menteri Cina di Pulau Pinang” di George Town, esok, menurut laporan MalaysiaNow.

“Adalah menjadi tanggungjawab kami untuk menjaga hak dan kepentingan masyarakat Cina di Pulau Pinang,” katanya.

Jurucakap persatuan itu ketika dihubungi mengesahkan atur cara dan tema bagi majlis itu.

Ini berlaku di tengah-tengah perdebatan yang tercetus susulan amaran Pengerusi DAP Lim Guan Eng kepada pengundi Pulau Pinang “gelombang hijau” akan menafikan hak beragama dan budaya orang bukan Islam jika ia berkuasa di negeri itu.

DAP merujuk “gelombang hijau” kepada Perikatan Nasional (PN).

Lim juga mengkritik mana-mana pengundi di Pulau Pinang yang menyokong “gelombang hijau” sebagai pembelot.

“Kami adalah rakyat Pulau Pinang, bukan Wu Sangui,” Guan Eng dipetik sebagai berkata oleh China Press pada 7 Julai, merujuk kepada seorang jeneral Cina purba yang mengkhianati Dinasti Ming dengan membiarkan tentera Manchu menakluk China.

Kenyataannya itu mendapat kecaman daripada pelbagai kumpulan, yang menggesa polis menyiasat bekas ketua menteri itu kerana menghasut.

Bukit Aman melancarkan siasatan di bawah Seksyen 4(1) Akta Hasutan 1948, Seksyen 505b Kanun Keseksaan dan Seksyen 233 Akta Komunikasi dan Multimedia 1998.

Pulau Pinang, yang sekian lama dianggap sebagai kubu kuat DAP, adalah satu daripada enam negeri yang mengadakan PRN pada 12 Ogos, dilihat secara meluas sebagai referendum ke atas kerajaan campuran Anwar Ibrahim yang berusia lapan bulan.

PN, yang kini memerintah Kelantan, Terengganu dan Kedah, berkata gabungan politik itu juga memberi tumpuan untuk menawan Pulau Pinang, selain Negeri Sembilan dan Selangor, tiga negeri Pakatan Harapan, dalam PRN akan datang.

Sejak merdeka, Pulau Pinang mempunyai lima ketua menteri, yang kesemuanya dari kaum Cina.


Bersatu bantah usul kosongkan empat kerusi DUN Pulau Pinang

Langkah Dewan Undangan Negeri (DUN) Pulau Pinang oleh kerajaan negeri DAP yang membawa usul mengosongkan empat kerusi ADUN dibantah Parti Bersatu.

Ketua Penerangannya, Senator Datuk Razali Idris mempertikaikan langkah usul mengosongkan kerusi diwakili dua ADUN Bersatu yang tidak pernah melompat menyertai parti lain dan menyifatkan tindakan tersebut sebagai menyalahguna kuasa majoriti kerajaan Pakatan Harapan (PH)-UMNO dalam dewan.

“Perkara 14A tidak boleh digunapakai terhadap ADUN-ADUN Bersatu kerana mereka tidak pernah melompat masuk parti lain. Mereka menang dan dipilih sebagai ahli-ahli Bersatu dan mereka kekal sebagai ahli Bersatu hingga ke hari ini.

“Dewan Undangan Negeri (DUN) Pulau Pinang di bawah pimpinan PH/-BN hanya akan menyalahgunakan kuasa majoritinya untuk menyingkir ahli-ahli Dewan Undangan Negeri yang telah dipilih secara sah tanpa sebarang alasan kukuh kerana mereka hanya mahu melemahkan Bersatu menjelang Pilihan Raya Negeri Pulau Pinang,” katanya dalam satu kenyataan media hari ini.

Berhubung dua bekas ADUN PKR, Razali berkata kedua-dua mereka dipecat parti sebelum ini dan bukannya melompat sehingga mahu dijadikan mangsa politik semata-mata.

“Mengenai ADUN-ADUN PKR pula, amat jelas sekali bahawa Dewan Undangan Negeri pimpinan PH / BN telah bertindak secara eksklusif untuk menjaga kepentingan kepimpinan parti mereka.

“Hanya disebabkan Anwar Ibrahim tidak suka kedua-dua ADUN PKR itu, mereka telah disingkir tanpa sebarang alasan. Sehingga hari ini, PKR belum lagi menjelaskan mengapa kedua-dua ADUN mereka telah dibuang,” terangnya lagi.

Razali juga berkata pindaan dalam Akta Antilompat Parti secara jelas menyatakan parti bebas untuk mengubah pendirian politik tanpa menjejaskan status seseorang wakil rakyat, malah pindaan itu sudah diluluskan di peringkat Persekutuan.

“Biar saya jelaskan di sini. Bersatu lah yang telah mengundi agar perubahan dibuat di dalam Perlembagaan Persekutuan yang melarang lompat parti.

“Perlu ditekankan di sini, Bersatu hanya mengundi untuk perubahan tersebut kerana adanya peruntukan perlindungan yang mencukupi tertera di dalamnya. Maksudnya parti-parti politik telah dan kekal bebas untuk mengubah kesetiaan masing-masing. Dan parti-parti politik tidak boleh mengawal wakil-wakil rakyat masing-masing dengan ugutan pemecatan jika mereka bertukar parti.

“Kami tidak mahu merompak kuasa rakyat dalam memilih wakil rakyat pilihan mereka,” terangnya lagi.

Terdahulu, media melaporkan DUN Pulau Pinang secara tergesa-gesa mengemukakan usul untuk mengosongkan empat buah kerusi DUN diwakili Perikatan Nasional pada sidang DUN hari ini.


Op Selamat pastikan keselamatan, bukan buru pesalah ada waran

Polis Diraja Malaysia (PDRM) menegaskan Op Selamat ke-18 sempena Aidilfitri bertujuan mengutamakan keselamatan pengguna jalan raya dan kelancaran aliran trafik, bukannya menumpukan untuk menahan individu yang memiliki banyak saman atau waran tangkap.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim berkata tindakan terbabit tidak akan diambil sepanjang tempoh Op Selamat dilaksanakan kerana pihaknya mahu memastikan pengguna dapat pulang ke kampung halaman dengan selamat.

“Kami ingin menegaskan bahawa menahan dan menangkap bukanlah matlamat JSPT sepanjang Op Selamat kali ini.

“Polis sebenarnya ada banyak kaedah untuk menahan pesalah tetapi pada masa yang sesuai,” katanya seprti dilapor Bernama.

Beliau berkata demikian kepada pemberita selepas menyaksikan serah terima tugas Ketua Polis Kelantan Datuk Shafien Mamat kepada Datuk Muhamad Zaki Harun yang memangku Ketua Polis Kelantan di Ibu Pejabat Polis Kontinjen (IPK) Kelantan di sini hari ini.

Terdahulu, Bekas Menteri di Jabatan Perdana Menteri Datuk Zaid Ibrahim menggesa PDRM mencari masa lain untuk menahan pengguna jalan raya yang memiliki waran tangkap lampau atau saman tertunggak berkaitan kesalahan trafik, bukannya ketika musim perayaan.

Beliau membuat gesaan demikian susulan pengumuman PDRM pada Selasa lalu yang akan menahan pengguna jalan raya dikesan memiliki waran tangkap lampau sepanjang Op Selamat bermula 29 April hingga 8 Mei depan.

“Selalunya pada musim perayaan, apabila pengguna jalan raya terperangkap dalam kesesakan yang teruk, ketika itu polis membuat sekatan jalan.

“Berapa banyak lagikah hukuman yang mesti ditanggung oleh pemandu kenderaan kita? Tidak bolehkan saman mereka dipos atau cari masa lain untuk menahan mereka? Ini hari raya tuan IGP (Ketua Polis Negara),” kata Zaid.

Mengulas lanjut, Mat Kasim berkata pihaknya juga turut menggunakan alat pengesan had laju In-Car Radar dan iCOPS sepanjang Op Selamat bagi mengesan pesalah trafik yang memiliki saman tertunggak serta waran tangkap.

“Kami ingin nasihatkan pengguna supaya berhati-hati di jalan raya agar selamat sampai ke destinasi yang dituju kerana dijangkakan esok (29 April) kenderaan akan mula bertambah di jalan raya,” katanya.


RM20.936 bilion disalur bagi Program Subsidi Upah: Zafrul

Kerajaan telah menyalurkan sejumlah RM20.936 bilion kepada 357,929 majikan melalui Program Subsidi Upah (PSU) untuk mengekalkan penggajian seramai 2.96 juta pekerja tempatan setakat 29 Julai, 2022.

Menteri Kewangan Tengku Datuk Seri Zafrul Tengku Abdul Aziz berkata langkah itu untuk mengurangkan kadar pengangguran dalam kalangan pekerja warganegara Malaysia, lapor Bernama.

Katanya di bawah PSU 1.0, seramai 322,177 majikan dan 2.64 juta pekerja telah menerima manfaat di bawah pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) dengan permohonan subsidi upah yang diluluskan mencecah nilai RM12.958 bilion, setakat 29 Julai lepas.

Bagi PSU 2.0, katanya sejumlah RM1.408 bilion telah disalurkan kepada 81,165 majikan untuk terus beroperasi dan mengekalkan penggajian 719,185 pekerja.

“Di bawah PSU 3.0 setakat tempoh sama, sebanyak RM3.776 bilion telah disalurkan kepada 162,317 majikan untuk mengekalkan penggajian 1.53 juta pekerja.

“Malah, PSU 3.0 turut ditambah baik dengan Pakej Bantuan Perlindungan Ekonomi dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA) dan PEMERKASA Tambahan,” katanya dalam Laporan Kewangan Rakyat Ke-107 yang dikeluarkan hari ini.

Tengku Zafrul berkata di bawah PSU 4.0 dalam Pakej Perlindungan Rakyat dan Pemulihan Ekonomi (PEMULIH), sebanyak RM2.577 bilion telah disalurkan kepada 163,970 majikan untuk terus beroperasi dan mengekalkan penggajian 1.92 juta pekerja setakat 29 Julai, 2022.

Katanya bagi PSU 5.0, sebanyak RM216.719 juta telah disalurkan kepada 8,014 majikan untuk terus beroperasi dan mengekalkan penggajian 122,437 pekerja.

Sementara itu, Tengku Zafrul berkata seramai 40,095 personel telah berjaya ditempatkan di sektor awam dan syarikat berkaitan kerajaan (GLC) melalui inisiatif Program Kerja Jangka Pendek Malaysia (MySTEP) setakat 5 Ogos 2022.

Daripada jumlah tersebut, katanya seramai 20,773 orang personel peserta telah ditempatkan di sektor awam manakala 119,322 orang personel peserta di GLC dan rakan-rakan strategik mereka.

Bagi memastikan tempat untuk anak muda Orang Kurang Upaya (OKU) menceburi bidang pekerjaan, Tengku Zafrul berkata kerajaan juga telah menyediakan kuota khas sebanyak satu peratus peluang penempatan untuk program MySTEP kepada golongan berkenaan.

“Kerajaan amat menggalakkan agar warga OKU turut mengambil kesempatan ini dan memohon penyertaan melalui Portal MySTEP,” katanya.


Pemilik Proton terjejas banjir ditawar bantuan baiki kenderaan

Proton akan membantu semua pemilik model Proton yang mengalami kerosakan kereta akibat banjir baru-baru ini dengan menawarkan diskaun 20 peratus bagi alat ganti tertentu serta diskaun 20 peratus untuk caj buruh kepada pelanggan yang telah membuat laporan polis berhubung insiden itu.

Selain itu, syarikat pengeluar kereta itu juga akan menanggung caj tunda sebanyak sehingga RM200 dan caj pembersihan bahagian luar serta ruang enjin sebanyak RM100.

Ketua Pegawai Eksekutif Proton Edar Roslan Abdullah berkata fenomena banjir baru-baru ini telah menjejaskan ribuan penduduk terutama di Selangor dan Shah Alam, menurut laporan Bernama.

“Ramai pelanggan kami mengalami kerosakan tempat tinggal serta perniagaan termasuk kereta mereka. Oleh itu, kami ingin menghulurkan bantuan untuk memastikan kenderaan mereka boleh diperbaiki dan memberi jaminan bahawa pelanggan kami adalah keutamaan syarikat.

“Keadaan yang luar biasa memerlukan tindak balas yang luar biasa juga. Proton akan berusaha untuk memastikan kenderaan pelanggan diperbaiki secepat mungkin dan menasihati mereka untuk terus ke pusat perkhidmatan kami supaya dapat menikmati faedah ini,” katanya.

Untuk keterangan lanjut boleh hubungi talian pelanggan Proton di 1-800-88-8398.


Sawan bukan titik penamat

Baru-baru ini industri hiburan dikejutkan dengan berita sedih apabila pengarah filem terkenal Mamat Khalid disahkan meninggal dunia di Slim River, Perak.

Berdasarkan maklumat awal, arwah pada mulanya diserang sawan dan rebah sekitar pukul 10 malam, di restoran miliknya di Sarang Art Hub, Tanjung Malim. Apakah yang dimaksudkan dengan sawan? Adakah penyakit ini boleh menyerang sesiapa tanpa sedar?

Terdapat kira-kira 50 juta penghidap sawan atau epilepsi di seluruh dunia, dengan 80 peratus daripada jumlah berkenaan di negara sedang membangun, termasuk Malaysia.

Dianggarkan penghidap sawan merangkumi satu peratus daripada keseluruhan penduduk Malaysia, dengan sejumlah besar 230,000 kes yang didiagnos, dialami individu daripada semua bangsa, usia dan jantina.

Menurut Perunding Neurologi, Hospital Pakar KPJ Damansara, Dr. Azmi Abdul Rashid, sawan disebabkan oleh gangguan otak apabila sel-sel saraf secara tiba-tiba mengeluarkan isyarat elektrik yang luar biasa tinggi tanpa dapat dikawal oleh pesakit.

“Apabila sawan (besar) berlaku, seseorang itu akan tidak sedarkan diri dan berlaku kekejangan otot. Episod sawan selalunya berlaku selama satu hingga dua minit dan selepas itu pesakit akan tidak sedarkan diri untuk 15 sehingga 20 minit. Sekiranya sawan berlaku secara berulang-ulang, keadaan itu dipanggil epilepsi,” katanya.

Mengulas tentang kematian mengejut akibat sawan, Dr. Azmi memberitahu, kematian secara mengejut boleh berlaku kepada pesakit sawan.

Tambah beliau, keadaan ini dipanggil SUDEP (Sudden unexpected death in Epilepsy).

“Secara umumnya, kematian boleh berlaku kepada pesakit epilepsi sekiranya berlaku kecederaan otak yang serius semasa sawan contohnya jatuh dari tempat tinggi atau hentakan kuat kepada kepala.

“Kematian juga boleh berlaku sekiranya pesakit lemas di dalam kolam, sungai atau di laut semasa diserang sawan. Walaubagaimanapun dalam SUDEP, kematian berlaku bukan disebabkan punca-punca tersebut,” jelasnya.

Beliau memberitahu, kajian menunjukkan kadar SUDEP adalah 1.16 kes dalam 1,000 pesakit sawan. Beberapa teori diutarakan, iaitu pesakit berhenti bernafas semasa sawan berlaku (apnoea) sehingga menyebabkan kematian. Selain itu, berlaku degupan jantung yang abnormal (cardiac arrhythmia) semasa sawan sehingga membawa kepada kematian.

“SUDEP juga boleh berlaku kepada pesakit yang kerap mendapat sawan (uncontrolled epilepsy), terlupa mengambil ubat sawan, penyakit epilepsi pada umur yang masih muda dan pesakit epilepsi yang kronik.

“ Contohnya, SUDEP berlaku kepada anak artis terkenal Amerika Syarikat, John Travolta yang berumur 16 bernama Jett. Pada 2009, anak beliau yang menghidap epilepsi, meninggal dunia semasa berlaku sawan,” jelasnya.

Bercerita tentang gejala sawan, Dr. Azmi berkata, sawan dibahagikan kepada dua jenis iaitu sawan yang besar (generalized) dan sawan yang kecil atau separa (partial). Sawan besar akan menyebabkan seseorang itu tidak sedarkan diri, jatuh dan berlaku kekejangan otot. Sebaliknya, dalam sawan yang kecil atau separa, seseorang itu mungkin dalam keadaan sedar atau separuh sedar.

“Kebanyakan punca penyakit epilepsi adalah idiopatik atau disebabkan faktor genetik. Sebanyak 20 peratus sehingga 25 peratus selebihnya disebabkan kerosakan otak berpunca dari jangkitan kuman otak, kecederaan otak, penyakit kongenital (penyakit semasa dalam kandungan) dan sebagainya,” katanya.

Walaupun penyakit ini kelihatan rumit, Dr. Azmi memberitahu, masih ada rawatan untuk pesakit.

Tambahnya, rawatan untuk pesakit epilepsi dilihat dari dua aspek. Aspek pertama adalah untuk mencari punca berlakunya sawan. Ia dilakukan dengan menjalani ujian imbasan otak (CT scan atau MRI), ujian gelombang otak (electroencephalography), ujian darah dan sebagainya. Aspek kedua adalah, memberi ubat-ubatan untuk memberhentikan sawan itu dari berlaku (antiepileptic drug).

“Ubat-ubatan tersebut perlu diambil secara berterusan untuk beberapa tahun atau lebih, bergantung kepada kes dan nasihat doktor pakar. Sekiranya seseorang telah mengalami penyakit epilepsi sama ada kanak-kanak atau dewasa, iaitu sawan berulang, mereka harus mengambil ubat sawan (anti-epileptic drug) untuk beberapa tahun mengikut nasihat doktor. Ubat itu harus diambil setiap hari bertujuan untuk mengurangkan atau menghalang serangan sawan.

“Dalam pada itu, sawan berlaku secara mengejut dan ada beberapa perkara yang boleh kita bantu untuk mengurangkan kecederaan kepada pesakit. Sawan selalunya berlaku selama seminit atau dua minit sahaja. Lakukan bantuan kecemasan semasa sawan,” ujarnya.


Pembentangan Bajet 2023 mengikut jadual, tiada PRU-15 sebelum Oktober?

Pembentangan Bajet 2023 berkemungkinan dibentang mengikut jadual pada Oktober ini, ia sekaligus memberi isyarat jelas tiada pilihan raya umum ke-15 (PRU-15) akan diadakan sehingga ia selesai dibentang Menteri Kewangan Tengku Datuk Seri Zafrul Tengku Abdul Aziz.

Walaupun pelbagai desakan dan tekanan diberikan oleh pemimpin kluster mahkamah khususnya yang berterusan mendesak PRU-15 disegerakan, namun persediaan pembentangan Bajet 2023 sudah berjalan dibawah Kementerian Kewangan.

Untuk rekod, Bajet 2022 dibentang pada bulan Oktober tahun lalu.

Jika Parlimen dibubar ia akan menjejaskan rancangan pemulihan ekonomi yang sedang direncana kerajaan, mengambil kira aspek tersebut tidak wajar sama sekali Perdana Menteri Ismail Sabri Yaakob menuruti telunjuk dan tekanan supaya PRU-15 disegerakan.

Selain itu, blok pembangkang, Pakatan Harapan (PH) juga sudah memberi komitmen dan memberi isyarat untuk menyokong kerajaan Ismail Sabri sehingga habis penggal, malah tidak menolak untuk menyambung memorandum persefahaman (MoU) 2.0 dengan Ismail Sabri.

Dalam pada itu, Tengku Zafrul berkata prestasi ekonomi negara dilihat beransur pulih dan mula mengembang berdasarkan pelbagai indikator termasuk data terkini bagi bulan Mei 2022.

“Susulan perkembangan Keluaran Dalam Negara Kasar (KDNK) Malaysia sebanyak 5.0 peratus pada suku pertama 2022, landasan pemulihan negara kekal kukuh dengan pelbagai indikator ekonomi terkini, terutamanya jumlah perdagangan borong dan runcit yang terus meningkat,” katanya dipetik laporan Bernama.

Justeru, tambah beliau ini mencerminkan perkembangan yang memberangsangkan serta menunjukkan bahawa pertumbuhan KDNK pada suku kedua tahun ini akan terus diperkukuhkan.

Dengan perkembangan terkini, negara bakal mencapai unjuran pertumbuhan 5.3 – 6.3 peratus bagi tahun 2022, selari dengan unjuran Tabung Kewangan Antarabangsa (IMF) dan Bank Dunia, iaitu masing-masing sebanyak 5.75 peratus dan 5.5 peratus, kata Menteri Kewangan dalam satu kenyataan di sini.

Bergerak ke hadapan, Tengku Zafrul berkata untuk memperkukuhkan lagi momentum pemulihan semasa dan bagi sepanjang tahun ini, kementerian sudah memulakan sesi libat urus dalam usaha menggubal langkah-langkah yang akan mengambil kira keperluan pelbagai pihak berkepentingan.

Katanya, Bajet 2023 akan memberi penekanan terhadap aspek pembaharuan struktur dan pengukuhan daya tahan ekonomi.

Bertemakan “Memperkukuh Pemulihan, Memudah Cara Pembaharuan Ke Arah Kemampanan Daya Tahan Ekonomi dan Kesejahteraan Keluarga Malaysia”, kerajaan akan terus memberi tumpuan kepada kesejahteraan rakyat, perniagaan serta ekonomi.

Dalam pada itu, indikator terkini data bagi bulan Mei 2022 menunjukkan jumlah penganggur terus mencatatkan penurunan kepada 637,700 orang, berbanding 649,300 orang pada bulan sebelumnya, dengan kadar pengangguran yang kekal di paras 3.9 peratus berbanding April 2022.

Pemulihan pasaran buruh pada Mei 2022 terus stabil seiring dengan peningkatan permintaan terhadap barang dan perkhidmatan.

“Ini juga telah memberi lebih banyak peluang kepada perniagaan bagi menjana semula pendapatan, seperti yang dicerminkan oleh jumlah perdagangan borong dan runcit baru-baru ini,” kata Tengku Zafrul.

Sementara itu, Indeks Pengeluaran Perindustrian (IPP) meningkat sebanyak 4.1 peratus tahun ke tahun, didorong oleh pengeluaran produk elektrik dan elektronik (E&E) yang mencatatkan pertumbuhan sebanyak 15.5 peratus.

“Ini adalah selari dengan jualan sektor pembuatan yang berjumlah RM142.0 bilion, meningkat 15.7 peratus tahun ke tahun,” katanya.

Dalam pada itu, prestasi dagangan negara kekal kukuh dan terus mengekalkan momentum pertumbuhan. Jumlah dagangan meningkat 33.6 peratus tahun ke tahun kepada RM228.4 bilion, pertumbuhan dua digit yang ke-16 berturut-turut sejak Februari 2021.

Selain itu data terkini bulan Mei 2022 juga menunjukkan catatan jualan tertinggi bagi perdagangan borong dan runcit sejak tahun 2013, dengan jumlah RM129.8 bilion dan kadar pertumbuhan sebanyak 19.9 peratus tahun ke tahun (April 2022: 15.2 peratus).

Antara yang menggambarkan pemulihan permintaan domestik yang terus mengukuh ialah perdagangan runcit meningkat sebanyak 29.9 peratus tahun ke tahun (April 2022: 20.9 peratus) kepada RM56.3 bilion (April 2022: RM53.6 bilion), manakala perdagangan borong meningkat sebanyak 11.7 peratus bagi tempoh yang sama (April 2022: 11.5 peratus kepada RM59.6 bilion (April 2022: RM59.0 bilion).

Penjualan kenderaan bermotor pula mencatatkan pertumbuhan sebanyak 20.1 peratus tahun ke tahun (April 2022: 11.3 peratus) kepada RM13.9 bilion (April 2022: RM15.4 bilion).

Secara keseluruhan, nilai perdagangan borong dan runcit yang telah dicapai semenjak Oktober 2021 (RM116.2 bilion) telah pun jauh melebihi nilai purata yang direkodkan semasa prapandemik (2018 – 2019) iaitu RM106.3 bilion, jelas beliau.


Isu Palestin: Kali ketiga AS halang Majlis Keselamatan PBB

Buat kali ketiga sekutu kuat Zionis Israel – Amerika Syarikat (AS) – menggunakan kuasa veto menghalang mesyuarat tergempar Majlis Keselamatan Pertubuhan Bangsa-Bangsa Bersatu (UNSC) daripada mengeluarkan kenyataan mengenai tindakan ganas rejim Tel Aviv itu, hari ini.

Mesyuarat tergempar UNSC hari ini membincangkan mengenai serangan dan tindakan kejam rejim pengganas Israel ke atas rakyat Palestin, terutama di Semenanjung Gaza yang masuk minggu kedua tanpa henti.

Mesyuarat itu bagaimanapun berakhir tanpa keputusan konkrit selepas AS menyekat kenyataan bersama menggesa Israel dan Palestin meletak senjata serta-merta.

AS yang menjadi penyokong kuat rejim Benjamin Netanyahu sebelum ini dua kali menghalang ketetapan UNSC yang mengutuk serangan rejim Israel dan mendesak gencatan senjata diadakan.

Hampir 200 penduduk Palestin, termasuk 58 kanak-kanak terbunuh dalam serangan udara yang dilancarkan rejim Zionis ke atas Semenanjung Gaza dan Tebing Barat sejak Isnin lalu.

Duta AS ke PBB, Linda Thomas-Greenfield memberitahu mesyuarat tergempar UNSC bahawa negara itu sedang bekerja dari sudut diplomasi bagi menghentikan pertempuran. – Agensi


TV Pertiwi akan diambil tindakan selepas keluar kenyataan: SKMM

Tindakan akan dambil terhadap portal TV Pertiwi di bawah Akta Komunikasi dan Multimedia 1998 (AKM 1998).

Suruhanjaya Komunikasi dan Multimedia Malaysia (SKMM) dalam kenyataannya menyifatkan tindakan pengendali portal itu mengeluarkan kenyataan semasa siasatan masih sedang berjalan adalah tidak wajar dan tindakan akan diambil terhadap mereka.

“Dalam pertemuan yang berlangsung pada 22 Ogos lalu, isu yang berbangkit daripada sekatan yang dikenakan ke atas pihak mereka masih dibincangkan.

“Kami telah menjelaskan bahawa proses siasatan sedang dijalankan dan sebarang pendedahan berkaitan perkara ini boleh menjejaskan siasatan kes berkenaan,” kata kenyataan itu pada Ahad.

Pada Sabtu, TV Pertiwi dalam kenyataan memaklumkan SKMM menghantar emel meminta mereka menurunkan enam kandungan yang didakwa cuba membangkitkan sentimen kebencian terhadap institusi raja, perkauman dan agama yang boleh menjejaskan ketenteraman awam serta keharmonian dalam negara.

Menurut kenyataan itu, tindakan tersebut diambil sebagai menjalankan kewajipan mengikut akta sedia ada.

“Kami teguh dalam menghalang sebarang perlakuan atau percubaan melakukan kesalahan terutama yang berkaitan dengan kandungan yang palsu atau jelik,” kata kenyataan itu.


Isu lambang pun Anwar gagal satukan pembangkang, UMNO bakal menang mudah

Belum pun mula Pilihan Raya Negeri (PRN) Johor, Datuk Seri Anwar Ibrahim sudah gagal menyatukan parti pembangkang untuk duduk mencapai persefahaman berhubung isu lambang.

Isu penggunaan lambang yang gagal diselesaikan sekaligus memperlihatkan betapa lemahnya Ketua Pembangkang tersebut, ia seakan Anwar bukan lagi seorang ketua yang dihormati parti-parti yang berada dalam Pakatan Harapan (PH).

Bahkan, ia mencerminkan sikap Anwar yang terlalu mementingkan diri sendiri walhal jika secara konsensus sepatutnya lambang rasmi PH yang dipilih untuk digunakan dalam PRN Johor kerana DAP dan Amanah masing-masing sudah bersetuju untuk kekal menggunakan lambang tersebut.

Hanya Anwar yang bertegas untuk menggunakan lambang PKR, sepatutnya keputusan majoriti yang menentukan hala tuju gabungan tersebut.

Bagaimanapun, Anwar hanya melihat kepentingan PKR berbanding kepentingan untuk bergerak sebagai satu pasukan bagi melawan UMNO dan Barisan Nasional (BN).

Bahkan Anwar seakan tidak berpuas hati apabila pandangan disuarakan supaya PH menimbang membuka pintu rundingan dengan Bersatu, bekas rakan parti dalam PH sebelum ini. Awal-awal lagi Anwar dengan nada tegas menolak cadangan tersebut.

Cadangan tersebut datang daripada pemimpin PH Johor sendiri, dua pemimpin parti Amanah sudah menyuarakan cadangan tersebut yang bertujuan mengelak episod kekalahan teruk di Melaka berulang lagi.

Nampaknya Presiden PKR itu masih tidak berpijak atas bumi yang nyata, realitinya jika berlaku pertembungan banyak penjuru seperti di Melaka sudah pasti UMNO akan memperoleh satu lagi kemenangan besar.

Alasan dangkal yang diberikan kononnya lambang PH tidak mempunyai nilai komersil untuk menarik sokongan pengundi adalah tidak masuk akal sekali, realitinya dua PRN di Melaka dan Sarawak menyaksikan PKR tewas teruk. Tiada satu pun kerusi dimenangi parti tersebut.

Jika alasan tersebut diberikan, adakah dengan keputusan dua PRN tersebut menunjukkan lambang PKR tersebut mempunyai tarikan untuk mendapat sokongan pengundi?

Tidak pasti Anwar membuat penilaian tersebut daripada sudut politik yang mana satu, tidak mustahil juga beliau masih termakan dengan nasihat anak muridnya, Datuk Seri Ahmad Zahid Hamidi yang juga Presiden UMNO.

Keputusan dalam isu lambang ini juga merupakan cerminan episod sama yang berulang semasa di Melaka apabila Anwar berdegil untuk meneruskan strategi dengan meletak dua orang calon bekas Ahli Dewan Undangan Negeri (ADUN) UMNO bertanding atas tiket PKR.

Keputusan tersebut mendapat tentangan keras DAP, namun Anwar masih keras kepala dan membuat keputusan mengikut kepalanya sendiri sehingga akhirnya menyaksikan PKR tersungkur di Melaka.
Hasilnya DAP dan Amanah juga terkena tempias apabila kalah banyak kerusi yang dimenangi mereka semasa Pilihan Raya Umum Ke-14 (PRU-14) lalu.

Dalam PRN Melaka lalu, PKR meletakkan calon paling ramai berbanding sekutunya dalam PH sebanyak 11 calon.

Berdasarkan daripada senario awal ini, PKR dijangka bakal meletakkan calon paling ramai di Johor seperti PRN Melaka tempoh hari dengan mengambil kerusi yang sebelum ini ditandingi calon Bersatu semasa berada dalam PH.

PKR yakin akan dapat menambah kerusi dengan melawan calon Bersatu, untuk rekod Bersatu memiliki 11 kerusi selepas PRU-14 lalu.

11 kerusi tersebut pasti akan diintai PKR yang berkeyakinan untuk merampasnya daripada Bersatu.

Perkara sama yang berlaku semasa PRN Melaka, Anwar pada mulanya yakin PKR akan dapat menewaskan Bersatu di kerusi yang ditandingi calonnya, ia bagaimanapun menyaksikan undi terpecah banyak ekoran banyak pertembungan tiga penjuru atau lebih dan akhirnya UMNO menjadi pemenang terbesar.

Lebih malang lagi, undi popular PH merosot daripada 51% kepada 36% sahaja (akibat kadar turun mengundi rendah) semasa PRN Melaka.

Dalam keadaan parti pembangkang tidak bersatu padu, tidak mustahil episod sama di Melaka bakal berulang di Johor, walaupun tanpa undi popular memihak kepada UMNO tetapi kemenangan besar masih menjadi milik UMNO.

Keangkuhan dan sikap keras kepala Anwar berkompromi demi satu misi untuk menidakkan kemenangan bakal membawa satu lagi malapetaka dan ia akan memberi kemenangan yang selesa kepada UMNO nanti dalam PRN Johor.